17:30 26 Сентябр 2020\n11:45 26.04.2017 (Янгиланган 18:52 26.04.2017) Ҳавола олиш\nЖурналист Татьяна Синицына ўз ўқиш жойи - Тошкент давлат университетини эсга олиб, тақдир уни турли йилларда учраштирган ТошДУнинг буюк битирувчилари ҳақида эсламоқда\nТатьяна Синицына, ИнфоШОС бош муҳаррири — Sputnik Ўзбекистон учун\n"Нима учун сизни эслолмайман? Сиз АПН(сиёсий хабарлар агентлиги, демоқчи. Таҳр.)да ишлайсизми ва сиз бизни битирувчимиз бўлсангиз керак…", — деб сўради интервью пайтида мендан Москва давлат университети журналистика бўлимининг афсонавий декани Ясен Засурский. У ўзининг барча талабаларини ёдда тутиши — бу факт. Мен табассум қилдим: "Чунки мен Москва университетини эмас, Тошкент университетити битирганман".\nМосква — Тошкент\nПрофессор тўсатдан жонланди, ўрнидан туриб, қўлимни илиқ сиқиб: "Табриклайман, ахир у ажойиб университет! Уни рус маориф-фидойилари яратга; "билим поездлари" Москвадан Тошкентга тўлиб борган: профессор-ўқитувчилар таркиби, ўқув анжомлари, китоблар, хариталар коллекцияси, гербарийлар, асбоб-ускуналар. Биласизми, таркибни қизил армиячилар кузатиб боришган: ўша вақтларда, яъни 20 йилларда босмачилар хавфи мавжуд бўлиб, улар ҳамон поезд таркибларига ҳужум қилишган…" Шундан сўнг бирдан ҳижолат чекди: "Нима учун мен буларни сизга айтиб беряпман, ахир сиз буни ўзингиз ҳам яхши биласиз".\nМен, албатта, буларни барчасини билардим, фақат ҳурматли кекса кишининг гапини бўлгим келмаганди. Шарқ ўргатган.\nКутилмаганда сухбатимиз лирик тус олди: "Тошкент — ажойиб шаҳар, — деди Засурский. — Ер шарининг ушбу ноёб қисмида тонгда осмонда бир йўла учта ёритқични кўриш мумкин: кўтарилаётган Қуёш, хиралашаётган Ой ва ҳали сўнишга улгурмаган муҳаббат юлдузи деб аталадиган Венерани. Айтганча, ўзбеклар уни ўзгача ном билан — "Зухра" деб аташади", — дея эслатиб қўйдим. "Ривоятга кўра, Самарқанд амири, темурийлар сулоласи саркардаси, буюк "мунажжим" Мирзо Улуғбек шундай исмли аёлни севган ва ўз севгилиси исмини самода муҳрлаган"\nБиз яна бир оз вақт Улуғбек ҳақида тўлқинланиб суҳбатлашдик. Қай тариқа биргина зеҳн кучи билан у Самарқанд меридиани ўтиши ва Юлдузлар жадвали тузганини ҳайрат билан тилга олдик…\nМен қай тариқа мактаб ёшимда илк бор Самарқандга келганимни, отам билан муҳташам Регистон майдонида бўлганимиз, сўнгра расадхона қолдиқларини айланганимиз, ва қандай қилиб жажжигина қўлларим билан ранги ўчган мармарни силаб, Улуғбекка раҳмим келгани ҳақида сўзлаб бердим.\nТошкент — Самарқанд\nОлти аср муқаддам темурийлар пойтахти Мирзо Улуғбек топшириғига асосан Мадраса қурилиши бошланган, унинг пештоқида шундай сўзлар битилган: "Билимга интилиш ҳар бир мусулмон ва муслиманинг вазифасидир". Ушбу ҳадис буюк олимнинг ўз халқига аталган бебаҳо насиҳати сифатида жарангламоқда.\nБу буюк инсон ҳақида фақат ёруғ юксак иззат-икром билан эсга олиш мумкин.\nТарихда кам учрайдиган ажойиб ҳолат: қудратли темурийлар давлати ҳукмдори, амири тахтини илм даҳоси эгаллаган… Самарқанд яқинида, меридиан аниқланган жойда Улуғбек расадхона барпо этиб, Шарқнинг таклиф этилган етакчи астрономлари билан биргаликда астрономик кузатувлар олиб борган.\nУлуғбек расадхонасининг бош асбоби — 40 метрли секстант бўлган. Унда Қуёш, Ой ҳолати ўзгариши ва бошқа сайёрларнинг меридиан орқали ўтиши ўлчанган. Дунёда бу иншоотга тенг бўлган иншоот мавжуд эмас.\n1437 йилда Улуғбек расадхонасида юлдузлар тўплами тузилган. Унда 1018 та юлдузнинг тўлиқ тавсифи берилган. Шу билан бирга, юлдузли йилнинг узунлиги: 365 кун, 6 соат, 10 дақиқа, 8 сония (ноаниқлик +58 дақиқа) эканлиги аниқланган. Бундан ташқари Ернинг эгилган ўқи 23,52 даражалиги максимал аниқлик билан ўлчанган.\nУлуғбекнинг асосий меҳнати — "Зижи Кўрагоний" астрономик жадваллари 1444 йилда якунланган. Олим бу жадвалга 30 йил давомида синчковлик билан олиб борган кузатув натижаларини киритган. Улуғбек тегишли ўзгартишларни умрининг охирига қадар киритиб борган. Ушбу жадваллар аниқлиги бўйича Шарқда на Ғарбда тенги бўлмаган. Бу ақл бовар қилмайдиган ишдир!\nСамарқанд — Краков\nОрадан йиллар ўтди, ва касб йўллари мени Краков шаҳрига олиб борди. Мен Мирзо Улуғбекдан кейин 80 йил ўтиб дунёга келган буюк олим — Коперник таҳсил олган Ягеллон университетига келдим. Эсимда, полякларга самарқанд расадхонасининг интерьерини безаб турган (унинг марказида Худо, ўнг томонида Улуғбек ва чап томонида Коперник ва бошқа кўплаб буюк таниқли олимлар тасвирланган) Овропаликлар қаламига мансуб бўлган қадимий суратлар ҳақида ҳикоя қилганимда улар мени тинглаб ҳайратланишган.\nПоляклар Улуғбек ҳақида жуда кам билишган. Мен уларга, пани Барбара Коперник ўз ўғли Коперникни Мирзо Улуғбекдан кейин 80 йилдан сўнг дунёга келтирганини эслатиб қўйдим. Улуғбек, Самарқанд, Тошкент ҳақидаги шу материалларим учун мен Краковда польшанинг журналистларга бериладиган "Пшекруй ўқувчиси дипломи" билан тақдирландим. Улуғбек илхомлантирди!\nМирзо Улуғбек юрагида сир билан яшаган. Худо (Оллоҳ)ни ташвишлантириб, нима учун юлдузлар санаб, осмони кузатганлигини Мирзо Улуғбек атрофида бўлган сулола вакиллари англамаган. Тахт ворислари шиддат билан бўшаётган амир ғазнаси учун жиддий қайғурганлар — расадхона, тадқиқотлар учун кўп пул керак эди.\nОқибатда буларнинг барчаси оғир фожия — падаркушлик гуноҳи билан тугади. Улуғбек атиги 55 ёшда бўлган. Буюк олимнинг энг ноёб илмий меҳнатлари асраб авайлаб сақлашга эришилди. Расадхона эса бузилиб, ер билан текисланди. Лекин 1908 йилда рус архелоги Василий Вяткин ушбу ноёб иншоотнинг қолдиқларини аниқлаб, тадқиқот олиб борилди.\nБугун Ўзбекистон Миллий университети, собиқ Тошкент давлат университетига Мирзо Улуғбек номи берилган. Ўтган йил декабр ойида пойтахтга президентлик сайловлари ўтказилиши муносабати билан Россиядан халқаро кузатувчи сифатида келиб, Миллий университетда ташкил қилган сайлов участкаларига ташриф буюрдим. Нигоҳимда бутун университет корпуслари ва кузги чиройли кўкаламзорлаштирилган архитектураси пайдо бўлди.\n2000 йилларнинг бошида менга Россия Фанлар академияси Иқлимшунослик институти директори Юрий Израэлдан интервью олиш ҳақида топшириқ берилди. Бу иш оддий бўлмади. Кўп маротаба телефон орқали боғланмоқчи эдим, лекин унинг референтлари ҳар гал иш билан бандлиги ҳақида баҳона қилишар эди. Интернетда таржимаи ҳолини ўқисам, биз бир ўқиш жойини — Тошкент университетини битирган эканмиз. Израэл университетнинг физика-математика факультетини битирган экан, унинг ота-онаси фанлар доктори Анатолий Иванович ва Антонина Степановна одам ва хайвон физиологияси каферасида ишлашган.\nТаҳририят топшириғини бажариш керак ва мен академикка хат ёзишга қарор қилдим: бу қанақаси, биз бир жойданмиз, тошкентликлармиз, қолаверса битта университетни тамомлаганмиз, сиз эса менга интервью беришни истамаяпсиз! Бир соатдан сўнг, улар ўзлари менга қўнғироқ қилиб, келишимни сўради. Кабинетда анъанавий тарзда пахта расми тасвирланган ўзбек чойнаги ва пиёлалар, қуритилган мевалар, новвот турарди. Биз кўк чой ичиб, Тошкент ва университет даврларини эсга олдик.\nЮрий Антониевич, буюк иқлимшунос, жаҳонга машҳур олим, 2007 йилда экология номинациясида Нобел мукофоти билан тақдирланган. Израэл ўшанда лауреат унвонини АҚШнинг собиқ вице-президенти Альберт Гор билан бўлишган.\nТошкент университетининг мана шундай битирувчилари бўлган.\nТошкент давлат университети ҳозирги Ўзбекистон Миллий университети ҳозирги кунда собиқ совет ҳудудидаги давлатлар ўртасида етакчи билим юрти ҳисобланади. Кадрларни тайёрлаш 12 та факультетда амалга оширилиб, 46 та йўналишда бакалавриат, 116 та мутахассислик магистратуралар мавжуд. Университет дунёнинг 30 та давлатларининг олий билим юртлари билан академик алоқалар йўлга қўйилган, Оврупа ва Осиё давлатларидан талабалар ўқишга қабул қилинмоқда.\nАхир унинг устида Улуғбекнинг чароғон юлдузи порламаяптими? Ахир уни Шарқнинг буюк файласуфи руҳи қўллаб-қувватламаяптими?


15 ноябрь куни Тошкент шаҳридаги собиқ ГУМ ёки Turkuaz савдо мажмуаси қайтадан иш бошлади. Тошкент савдо маркази номи билан фаолият юритаётган комплекс 2010 йилдан буён ҳувиллаб қолганди. Бу ҳақда Kun.uz мухбири хабар беради.\nТантанали очилиш маросимидан сўнг, бино ичига қадам қўйилди. Унинг биринчи қаватида маиший-техника буюмлар билан савдо қилувчи 40та савдо дўкони ва тенг миқдорда кийим-кечак ҳамда уй буюмлари сотилиши режалаштирилган дўконлар иккинчи қаватда жойлашган.\nСавдо мажмуаси иш бошқарувчисининг айтишича, Тошкент савдо маркази давлат улушидаги хусусий комплекс сифатида иш бошлаган. Келгусида унинг олдидаги озиқ-овқат маркети ҳам ривожланиб бориши кутилаётгани таъкидланди. Шунингдек, 740тага автомобиль қўйиш майдончаси яратилган.\nСобиқ Совет даврида анча машҳур бўлган Тошкент ГУМ кейинчалик замона талабига жавоб бера олмагач хусусий тадбиркорларга фойдаланишга топширилган. 2000 йилларнинг бошида уни турк сармоядорлари фойдаланишга олиб, Turkuaz мажмуасини яратганди. 2010 йилдан буён унинг фаолияти тўхтаб қолган.\nсавдо маркази Turkuaz\n«POYTAXT SAVDO MARKAZI» харидорларни қувонтиришда давом этмоқда\nПрезидент Олмазорда: Туманда янги савдо маркази барпо этилади\nҲонконгдаги савдо марказида эскалатор бузилиб қолиши оқибатида 18 киши жабрланди


28.10.2019 23:23 0 2406\nФарҳод Саломов Акциядорлик тижорат Халқ банки Бошқаруви раиси этиб тайинланган. У «Микрокредитбанк» АТБ Бошқаруви раиси бўлган Муродилла Эшматов ўрнини эгаллаган.\nФарҳод Саломов 1979 йилда Самарқанд вилоятида туғилган. 2001 йилда Жаҳон иқтисодиёти ва дипломатия университетини, 2005 йилда АҚШдаги Колорадо техника университетини тамомлаган.\n«Халқаро иқтисодий муносабатлар» ва «Бизнес бошқаруви» бўйича мутахассис. Фарҳод Саломов 2001 йилдан банк тизимида фаолият кўрсата бошлаган. Ф.Саломов АҚШнинг US банкида директор ўринбосари бўлиб ишлаган.\nФарҳод Саломов 2018 йил октябридан буён Халқ банки Бошқаруви раиси ўринбосари сифатида ишлаб келаётганди.\nШунингдек, Халқ банки Бошқаруви раисининг биринчи ўринбосари лавозимига Дилмурод Нуритдинов тайинланган. У шу пайтгача Миллий банкнинг Тошкент шаҳар бош бошқармаси лавозимида ишлаб келаётган эди.\nХалқ банки тайинлов\nАвто 14/05, 15:53\nЖамият 12/05, 20:21


Ўзбекистоннинг ташқи қарзи неча миллиард долларга етгани маълум қилинди | Qalampir.uz\nЎзбекистоннинг ташқи қарзи неча миллиард долларга етгани маълум қилинди\nЖамият\t27 Март 09:54 15890\n2021 йилда давлат қарзини кўпайтирувчи асосий омиллар маълум қилинди\nЎзбекистон Республикаси умумий ташқи қарзининг ҳажми 2020 йил бошига нисбатан 37,4 фоизга ёки 9,2 млрд. долларга ошган ҳолда, 2021 йил 1 январь ҳолатига 33,8 млрд. долларни ташкил қилди. Бу ҳақда Марказий банк маълум қилди.\n2020 йилда давлат ташқи қарзининг соф ўсиши, курслар ва нархлар ўзгаришини инобатга олганда, 5,5 млрд. долларни ташкил қилди. Бу ўсиш асосан янги қарздорликларнинг жалб қилиниши ва давлат қимматли қоғозларининг чиқарилиши билан изоҳланади. Хусусий қарздорлик 3,7 млрд. долларга ошиб, асосан банклар ҳиссасига тўғри келади.\n2020 йилда хусусий сектор томонидан умумий миқдорда 5,5 млрд. доллар миқдорда қарздорлик жалб қилинди. Ушбу қарзларнинг – 4,3 млрд. доллари асосан банклар ҳиссасига тўғри келса, нефть-газ ва энергетика секторидаги корхоналар – 211,8 млн. доллар ва иқтисодиётнинг бошқа секторлари томонидан – 984,0 млн. доллар жалб қилинган.\nШунингдек, ҳисобот даври мобайнида давлат ташқи қарзи бўйича 651,3 млн. доллар миқдордаги асосий қарз ва 380,2 млн. доллар миқдордаги фоиз тўловлари амалга оширилган.\n07 Май 21:07 54675\n06 Май 15:23 40444\n08 Май 14:47 33527\n07 Май 13:54 28362\n06 Май 08:46 23093


Қозоғистонда йўл ҳаракати қоидасини бузган сигирлар “штрафплошадка”га қўйилди (видео) | Qalampir.uz\nҚозоғистонда йўл ҳаракати қоидасини бузган сигирлар “штрафплошадка”га қўйилди (видео)\nОлам\t31 Июль 21:44 5802\nҚозоғистонда 14 та сигир автомобиль йўлига чиқиб кетгани учун Қарағанда вилоятидаги жарима майдончасига жойлаштирилди. Бу ҳақда “nur.kz” хабар берди.\nҚайд этилишича, ҳайвонлар автомобиллар ҳаракатига халақит қилгани етмаганидек, ўзидан чиқинди қолдириб йўлни ифлос қилган. Шу сабабдан полицияга шаҳар аҳолисидан шикоятлар келиб тушган. Натижада 14 та сигир “ҳибсга олинган”.\nЧорва эгасига нисбатан Қозоғистон Маъмурий жавобгарлик тўғрисидаги кодексининг 408-моддаси (Қишлоқ ҳайвонларини боқиш қоидаларини бузиш) билан огоҳлантириш шаклидаги маъмурий ҳуқуқбузарлик тўғрисида баённома тузилган.\nКейинчалик эса полиция бу биринчи марта содир бўлганини ҳисобга олиб, уни жарима билан жазоламасликка қарор қилган. Ҳайвонлар жарима майдончасида бир кун турган. Хабарга кўра, сигирлар ушлаб турилгани туфайли чорва эгаси ҳар бир ҳайвон учун 1000 тенге (тахминан 25 минг сўм) тўлаши керак.\nЧорва эгасининг сўзларига кўра, у молларни шаҳарга атайлаб ҳайдамаган. У танишлари томонидан юборилган видеолавҳаларда сигирлари шаҳар бўйлаб сайр қилиб юрганини кўриб, дарҳол уларни излашга тушган. Шунингдек, у ҳайвонларни ўтлатиш учун яйловлари борлигини қўшимча қилган.\nЭслатиб ўтамиз, жорий йилнинг апрель ойида Ўзбекистонда ҳам шунга ўхшаш ҳолат бўлиб ўтганди. Ўшанда Самарқанд вилояти Нуробод тумани ҳокимлиги биноси олдига 6 минг бош қўй ҳайдаб келинганди.\n20 Сентябрь 18:17 55377\n20 Сентябрь 13:55 44199\n19 Сентябрь 11:57 40864\n19 Сентябрь 18:13 39064\n19 Сентябрь 16:53 26565


Ёш истеъдодлилар майдони\nТенги Ўзбекистонимизда истеъдодли ёшларни қўллаб-қувватлаш, маҳоратларини янада шакллантириш вазифаси устувор бўлиб бормоқда. Ўзбекистон давлат санъат ва маданият институтида ҳам ҳар йили ўтказиладиган ёш истеъдодлиларни кашф этиб, муносиб мукофотлайдиган анъанавий тадбир фурсати келди. “Фаол инвестициялар ва ижтимоий ривожланиш йилига бағишланган “Талаба-ёшлар ижодиёти” кўрик-фестивали ҳамда “Очиқ эшиклар куни” бошланди.\nДастурга мувофиқ, аввал турли ўрта таълим мактаблари, касб-ҳунар коллежлари ҳамда академик лицейлардан ташриф буюрган абитуриентлар учун “Очиқ эшиклар куни” бўлиб ўтди. Институт ҳовлисида ижодий баннерлар, олий таълим муассасасининг илмий-ижодий жараёнларига оид лавҳалар, инновацион дастурлар, ижодий ютуқлар акс эттирилган плакатлар илинган бўлиб, абитуриентлар мазкур жараёнларни кузатишди, ўқув устахоналарига, бенефис ҳамда маҳорат дарсларига киришди. Малакали профессор-ўқитувчилар, ижодкор талаба-ёшлар билан очиқ мулоқотлар ва ижодий учрашувлар бўлиб ўтди.\nКуннинг иккинчи қисмида “Талаба-ёшлар ижодиёти” кўрик-фестивалининг очилиш маросими юзасидан махсус концерт намойиш этилди. Тадбирни институт ректори, профессор Иброҳим Юлдашев очиб бериб, барчага чин қалбдан омад ва зафарлар тилади. Бошловчилар томонидан 11-28 июнь кунлари бўлиб ўтиши режалаштирилаётган махсус кўрик-фестивалнинг номинациялари, ижодкор ёшларни муносиб баҳолаб борувчи ҳайъат аъзолари таништириб ўтилди. Концертга ҳайъат аъзолари, элимиз суйган санъаткорлар Ўзбекистон халқ артисти Мирза Азизов, Ўзбекистонда хизмат кўрсатган артист Фатхулла Масудов ташриф буюришиб, гўзал жонли ижролар ва бетакрор рақслардан баҳраманд бўлишди.\nТадбирга маданият ҳодимлари, ҳарбийлар, Ёшлар иттифоқи етакчилари, тажрибали мутахассислар, элимиз ардоғидаги санъаткорлар ташриф буюришди. Институт Ўқув театри саҳнаси жонли ижродаги хонишлар билан тўлиб, томошабинлар томонидан илиқ қарши олинди.\n18 кун мобайнида ўтказилиши режалаштирилган “Талаба-ёшлар ижодиёти” фестивалига сизларни ҳам таклиф этамиз. Ёш истеъдодлилар майдонига ташриф буюринг ва бетакрор санъат намуналаридан баҳраманд бўлинг. Иштирокчиларга омадлар тилаб қоламиз!\nЎзбекистон давлат санъат ва маданият институти магистранти Достонбек Раҳматуллаев\nБугунги хостлар .... 647\nБарча хостлар ..... 979339


Манзилингиз:Муслимаат»Бош саҳифа»Сара мақолалар»Қашқадарёча тўй\nBy Muslimaat on\t Avgust 30, 2014 Сара мақолалар\nБир неча кун аввал бир толибамизнинг никоҳ тўйи муносабати билан Қашқадарёга бордик. Ҳали кўрилмаган манзаранинг тасаввури қизиқ бўлади, одатда. Йўл бўйи тўй қандай бўлар экан, қай тарзда ўтаркан, деган ўйлар билан кетдик. Манзилга етиб бориб, машинадан тушган эдик, ҳамма ёқдан чанг тўзон кўтарилиб кетди. Ҳаво ниҳоятда иссиқ, ерлар куйиб ётган тупроқ эди. Тўй бўлаётган хонадон тўс-тўпалон, аёллар ва болалар билан гавжум. Аёллар иссиқдан тандирдан чиққандек қизариб кетган, юз- пешоналаридан оқаётган терларни тинмай рўмолларига, дастрўмолчаларига артишар эди. Биз бироз каловланиб турдик. Сўнг таклифга биноан ичкарига кирдик. Бизни иззат-ҳурмат билан кутиб олишди. Ичкарида ёзилган дастурхон ҳам камтарона экан. Дастурхон атрофига ўтирганимиздан кейин бир тур таом тортилди. Шунча шовқин-сурон ичида пойтахтдаги ҳолат билан бу ердаги ҳолатнинг фарқини дарров сездим. Пойтахтдаги одамлар анчагина асабий. Тўйда тўй эгалари игна устида ўтиргандек юради. Бу ерда эса ҳамма хотиржам, қувноқ, ҳеч кимнинг қоши чимирилмаган, лаби бурилмаган, пичир-пичир йўқ, хўжакўрсин йўқ. Дастурхонда ҳам кетма-кет тортиладиган етти-саккиз хил таом йўқ. Бир маҳал куёвнавкар келди. Ҳамма миллий расм-русумларни томоша қилиш билан банд. Дабдабаю-асъаса йўқ. Қайси тўйхона экан, қайси русумдаги машина келибди, келин нима кийибди, деган саволлар мутлақо бировнинг эсига келмайди. Олди-берди, тоғора-товоқ деган нарсадан ном-нишон ҳам йўқ. Хоналардан бирига чимилдиқ тутилиб, уни йиғиб кўтариб қўйилди. Келин паранжи, махси кавуш кийган, ўралиб чирмалиб турибди. Черковга кийиб борадиган оқ фатада эмас. Гўзал чеҳрасини ҳаммага кўз-кўз қилмай, ҳаё қилиб тўсиб олган.\nКуёв кириб келиб ёнига турди. У ҳам рўмолча ила юзини тўсиб турибди. Шунда келин томондаги эркак қариндошлар, амаки-тоғалар бирин-кетин кириб, нутқ қила бошлашди. Улар, асосан, куёвга насиҳат қилишар экан. «Биз сенга энг сара жиянимизни бердик, адолат қил, яхши қара, у – сенга омонат», деган маънода сермазмун ва салмоқли насиҳатлар қилишди. Насиҳатлари ҳам анчагина қаттиқ оҳангда. Ниҳоят келиннинг отаси кирди-да, куёвга қараб: «Билиб қўйинг, ҳеч кимга ишонмаганимни сизга ишондим!» деб хитоб қилди ва чиқиб кетди. Асосийси, ҳаммаси ҳам кўпроқ дуо қилишди. Тўйдаги энг муҳим нарса ҳам ўзи шу-да, ёшларнинг ҳаққига дуо қилиш-да.\nШундан кейин куёв кетди, ортидан келинни тушириб бордик. Келин куёвнинг уйига етиб борганидан кейин уни чимилдиққа киритишди. Кейин куёвнинг оила аъзолари бирма-бир кириб, келиннинг ташрифига бағишлаб нутқлар қилишди. Нутқнинг асосий мазмуни келинни кутиб олиш, янги аъзонинг пойқадами сабабли бахт ва қувончларини изҳор қилиш, уни эркалаб эъзозлаш, қадрлаш, ҳаққига мақтов сўзларини айтиш, ваъдалар беришдан иборат эди. Ҳатто, келинга атаб ажойиб шеърлар ҳам ўқилди.\nҲаммалари ҳам келинга атаб ўзларига хос ваъдалар берди. Полизчи полиздаги маҳсулотларини, қурувчи қурилиш молларини, тиш шифокори беминнат хизматини, математика ўқитувчиси математикадан сабоқ беришни ваъда қилди. Албатта, энг асосийси, келин ва куёв ҳаққига чиройли дуолар, яхши тилак ва табриклар бўлди. Бир ўйлаб кўринг: чин инсоний оилага яна нима керак? Янги оила қураётган ёшларга бундан ортиқ бахт борми?\nДуо, қувонч, иззат-эътибордан ҳам муҳим нима бор? Одатда, бизнинг кўзимизга содда бўлиб кўринадиган бу тўй зимнида олам-олам маънолар мавжуд. Менга энг кўп таъсир қилган манзара – бу, куёвга насиҳат қилиб, келинни эркалаб, эъзозлашлари, кўнглига қараб, эҳтимом кўрсатишлари бўлди. Бунда эркак кишига масъулият юклаб, аёл кишини қадрлаш бор.\nТўғри-да, ахир қиз бечора ўз яқинларидан айрилиб, уйидан, ўз эркидан воз кечиб, қанча қийинчиликларга рози бўлиб, ўзга хонадонга қадам қўяди-ю, унга яна тоғдек масъулият, чеки йўқ хизматларни юклаш керакми? Тўғри, бир хонадонга келин бўлиб тушган қиз ўша оиланинг вакили сифатида хонадон бекалигини бажариши керак.\nАммо бу унинг ҳурлиги, саломатлиги ва бошқа шахсий ибодатларини унуттирмаслиги даркор. Ўйлайманки, бизнинг пойтахтдаги тўй ва тўйдан кейинги одатларимизга нисбатан биз гувоҳи бўлган мазкур тўй маросими шариатга яқинроқ. Валлоҳу аълам.


ТОШКЕНТ ВИЛОЯТИ ТОШКЕНТ ТУМАНИДА ЎЗБЕКИСТОН РЕСПУБЛИКАСИ ПРЕЗИДЕНТИНИНГ “ТАБИИЙ ГАЗ НАЗОРАТИ ВА ҲИСОБИНИНГ АВТОМАТЛАШТИРИЛГАН ТИЗИМИНИ ЖОРИЙ ЭТИШ” ЛОЙИҲАСИНИ АМАЛГА ОШИРИШГА ДОИР ҚЎШИМЧА ЧОРА-ТАДБИРЛАР ТЎҒРИСИДА”ГИ ҚАРОРИ ИЖРОСИ ЎРГАНИЛДИ\nТОШКЕНТ ВИЛОЯТИ ТОШКЕНТ ТУМАНИДА ЎЗБЕКИС ...\nЎзбекистон Республикаси Президентининг “Табиий газ назорати ва ҳисобининг автоматлаштирилган тизимини жорий этиш” лойиҳасини амалга оширишга доир қўшимча чора-тадбирлар тўғрисида”ги 2020 йил 24 сентябрдаги ПҚ-4840-сонли қарорига мувофиқ, Ҳисоб палатаси томонидан электр энергияси ва табиий газни ҳисобга олиш ва назорат қилишнинг автоматлаштирилган тизимларининг жорий этилиши ҳамда ҳисоб-китоблар ҳолати юзасидан мониторинг олиб борилмоқда.\nҚарор асосида табиий газни етказиб бериш соҳасига замонавий ахборот коммуникацияларини жорий этиш, йўқотишларини бартараф этиш, хисобга олиш тизимини такомиллаштириш орқали аҳолини табиий газ билан узлуксиз таъминлашга қаратилган янги тизим «ишлаб чиқариш — газ тақсимлаш станцияси — туман (шаҳар) чегараси — йирик участкалар кириш қисми — истеъмолчи» тамойили асосида жорий қилинмоқда.\nБелгиланган тартиб бўйича 2020 йил 1 октябрга қадар Қибрай, Зангиота ва Тошкент туманларида Тизимнинг ўрнатилиши таъминланган.\nЎзбекистон Республикаси Ҳисоб палатаси, Энергетика вазирлиги, “Ўзнефтгазинспекция” ва “Ҳудудгазтаъминот” АЖ ишчи гуруҳлари томонидан Тошкент туманида тизимни ишлаш жараёни танлов асосида ўрганиб чиқилди.\nТуманда қарийб 41 минг нафар аҳоли тоифасидаги истеъмолчиларга замонавий электрон газ ҳисоблагичлари ўрнатилган ҳолда табиий газ етказиб берилмоқда.\nТадбир давомида йирик участкаларнинг кириш қисми ва аҳоли хонадонларига ўрнатилган ҳисоблагичлар кўрсаткичларини таққослаш орқали, меъёрдан ортиқча йўқотишларни аниқлаш ва бартараф қилиш чоралари ташкил қилинди.\nИкки кун давомида ўтказилган ўрганишларда 11 та ҳолатда табиий газдан ноқонуний фойдаланиш ҳолатлари аниқланди.\nМасалан, “Қурувчи” МФЙда яшовчи фуқаро Файзиевнинг хонадонида ҳеч қандай ҳужжатларсиз 50 мм диаметрли қувур орқали газ тармоғига ўзбошимчалик билан уланган ҳолда 7 сотих бўлган иссиқхоналар иситилаётганлиги маълум бўлди.\nВаҳолангки, 50 мм диаметрли қувур орқали бир кунда ноқонуний истеъмол қилинган газ ҳажми ҳисобига 30 та хонадоннинг кунлик истеъмолини қондириш мумкин.\nШу каби, “Алишер Навоий” МФЙда 8 сотихли, “Қир Ариқ” МФЙда 25 сотихли иссиқхоналарда ҳам табиий газдан ноқонуний фойдаланилган.\nБундай ҳаракатлар очиқдан очиқ, барчанинг кўз ўнгида содир этилаётганлиги, йўл қўйилган ҳолатлар айрим ерларда энергия ресурсларидан ноқонуний фойдаланиш учун жавобгарлик ҳиси йўқолганлигини кўрсатаётгани эътироф этилди.\nҲисоб-китобларга кўра, аниқланган ҳолатлар бўйича ноқонуний сарфланган табиий газ ҳажми 130 минг м3 дан зиёд бўлиб, 230 дан ортиқ хонадоннинг бир ойлик эҳтиёжларига сарфланиши мумкин эди.\nАниқланган ҳолатлар бўйича тегишли ҳужжатлар расмийлаштирилиб, истеъмолчилар газ тармоғидан узилди.\nТуманда 748 нафар ташкилот ва тадбиркорлик субъектларига табиий газ етказиб берилаётган бўлиб, уларнинг 74 нафари йирик саноат корхоналаридир. Бироқ, Қарор билан тасдиқланган режа бўйича уларни Тизимга улаш муддати тугаган бўлсада, бор-йўғи 33 таси ёки 44 фоизи тизимга уланган холос.\nЎз навбатида, туман газ таъминоти бўлими томонидан Тизимга уланмаган истеъмолчиларга газ етказиб бериш тўхтатилмаган.\nИшчи гуруҳи томонидан энг йирик ишлаб чиқарувчи корхоналардан 5 тасида Тизимга уланиш учун зарур бўлган модемлар ўрнатилиши таъминланди.\nШу билан бирга, Тизимга ўз вақтида уланмаган йирик ишлаб чиқариш корхоналарига газ таъминотини тўхтатиш ишлари бошланди.\nОлдинда қаҳратон қиш эшик қоқиб турибди. Бу даврда ҳар кимнинг табиий энергия ресурсларига, шу жумладан, зангори оловга эҳтиёжи ортиши аниқ. Баъзи истеъмолчилар томонидан табиий газни ортиқча истеъмол қилиниши қўшни хонадонлар, энг яқин маҳаллалар ва умуман туманлардаги табиий газ таъминотига салбий таъсир кўрсатмоқда. Аммо шуни ҳисобга олиш керакки, “ақлли” ҳисоблагичлар орқали табиий газдан фойдаланиш билан боғлиқ инсофсиз истеъмолчиларнинг ҳар бир ҳатти-ҳаракати назоратда бўлади.\nФурсатдан фойдаланиб, барча истеъмолчиларни табиий газдан оқилона фойдаланмаслик нафақат харажатларнинг ортишига, балки қўшни хонадонларнинг табиий газ билан таъминланишига салбий таъсир кўрсатиши, ён атрофдаги аҳолининг норозилигига сабаб бўлиши ҳақида эслатиб ўтамиз.\nШунингдек, кенг жамоатчиликдан ҳамда жойлардаги фаоллардан бундай ҳолатларга муросасиз бўлишни ва қатъий жамоатчилик назоратини янада кучайтиришларини сўраб қоламиз.\nТабиий газ ва электр энергияси истеъмоли юзасидан қатъий назорат тадбирлари давом эттирилади.


ЎЗБЕКИСТОН РЕСПУБЛИКАСИ ОЛИЙ СУДИПИШМАГАН «САВДО» ЁХУД ФОШ ЭТИЛГАН ҚИНҒИРЛИК from\nПИШМАГАН «САВДО» ЁХУД ФОШ ЭТИЛГАН ҚИНҒИРЛИК\nКўпчилик ҳалол меҳнат қилиб, фойда топиш, унинг ортидан фаровон яшашни истайди. Аммо ҳаётда баъзан қинғирлик ва жиноят орқали мўмай даромад олишни кўзлаган кимсалар ҳам учраб туради.\nСамарқандлик Адҳамжон Эрдонов (исм-шарифлар ўзгартирилган) ўтган йилнинг апрел ойида Оқдарё туманидан ижарага ер олиб, тадбиркорлик фаолияти билан шуғулланишни ният қилди. Шу мақсадда Н. фермер хўжалиги раҳбари Мусо Жўраевга учрашди. Фермер хўжалиги раҳбари Адҳамжонга сувга қулай, ҳосилдор ер майдонини кўрсатиб, бир гектарини 70 минг АҚШ долларига сотмоқчилигини билдирди. Улар ўзаро савдолашиб, 57 минг 500 АҚШ долларига келишишди. Аслида ушбу ер майдони 2020 йил 4 ноябрь куни туман давлат хизматлари марказидан юридик шахс сифатида давлат рўйхатидан ўтган Н. фермер хўжалигига тегишли эди.\n— Фермер хўжалиги ташкилий бошқарув шаклини масъулияти чекланган жамиятига айлантирамиз, — деди М. Жўраев Адҳамжонга. — Унга раҳбар сифатида тадбиркорлик фаолияти билан бемалол шуғулланаверасиз…\nМ. Жўраев харидорнинг ишончини қозониш учун Оқдарё тумани ҳокимлиги инвестициялар ва ташқи савдо бўлимида бош мутахассис лавозимида ишловчи Шаҳриёр Турдиевга қўнғироқ қилиб, ҳужжатларни тайёрлашга ёрдам беришни сўради. Ш. Турдиев ҳам бунга рози бўлди.\nОрадан икки кун ўтгач, М. Жўраев Адҳамжонга қўнғироқ қилиб, ҳужжатларни расмийлаштириш учун 5 минг АҚШ доллари олиб келишини айтди.\nШунда Адҳамжон онасига ер сотиб олмоқчи эканини билдирди. Онаси ерни сотиш ва сотиб олиш ноқонунийлигини, фермер алдаётган бўлиши мумкинлиги ҳақида огоҳлантирди. Онасининг маслаҳатини обдон ўйлаб кўрган Адҳамжон ҳуқуқни муҳофаза қилиш идорасига бориб, ҳолатни тушунтирди ва М. Жўраев катта миқдордаги пул эвазига ер майдонини сотмоқчилиги ҳақида ариза берди.\nУнинг мурожаатига мувофиқ тезкор тадбир режаси тузилди. Иқтисодий жиноятларга қарши курашиш Департаменти Самарқанд вилояти бошқармаси ходимлари томонидан Адҳамжонга овоз ёзиш учун диктофон, 50 минг АҚШ доллари (шундан 1 минг АҚШ долларига «пора» деб ёзилиб, кимёвий усулда ишлов берилган) тақдим этилди.\nОқдарё томонга йўлга чиқишдан олдин А. Эрдонов М. Жўраевга қўнғироқ қилди ва улар гўшт дўкони олдида учрашишга келишишди.\nУчрашганларида М. Жўраев ер ҳужжатларини Адҳамжонга кўрсатиб, уни Шаҳриёр Турдиевнинг олдига бошлаб борди.\nШ. Турдиев ҳокимият биноси олдида ҳужжатларни узоғи билан бир ҳафтада тайёрлаб беришини, фермер хўжалигини масъулияти чекланган жамиятга ўзгартириб, унга Адҳамжонни раҳбар қилишини айтади. Шундан сўнг М. Жўраев А. Эрдонов берган пулни санаб олаётганида қўлга олинди.\nМазкур жиноят ишини очиқ суд мажлисида кўриш жараёнида барча ҳолатларга тўлиқ ойдинлик киритилди. Оқдарё тумани ҳокимлиги ҳуқуқшуноси З. Қаландаровнинг таъкидлашича, фермер хўжалигини ташкилий бошқарув шаклини масъулияти чекланган жамиятига айлантириш ҳокимият ваколатига кирмайди. Қолаверса, тадбиркорлик субъекти шаклини ўзгартириш давлат хизматлари маркази орқали амалга оширилади. Бироқ туман ҳокимлиги инвестициялар ва ташқи савдо бўлими бош мутахассиси Ш. Турдиев М. Жўраев билан ўзаро жиноий тил бириктириб, туман ҳокимининг қарорини тайёрлаб бериш эвазига пора талаб қилган.\nСуд ҳайъати судланувчилар М. Жўраев ва Ш. Турдиевнинг пора бериш, яъни муайян ҳаракатни пора берган шахснинг манфаатларини кўзлаб бажариши эвазига унга бевосита ёки воситачи орқали қонунга хилоф эканлигини била туриб, жуда кўп миқдорда моддий қимматликлар беришга иштирокчилик қилишда ифодаланган жиноий хатти-ҳаракатлари дастлабки тергов органи томонидан Жиноят кодексининг 28,211-моддаси 3-қисми «а» банди билан тўғри малакаланган деб ҳисоблади.\nБироқ судланувчиларнинг жиноий ҳаракатлари тергов органи томонидан Жиноят кодексининг 168-моддаси 4-қисми «а» банди билан нотўғри малакаланган. Чунки Олий суд Пленумининг 2017 йил 11 октябрдаги «Фирибгарликка оид ишлар бўйича суд амалиёти тўғрисида»ги қарори 7-бандида «Мулкни эгаллашга қаратилган фирибгарлик, мазкур мулк айбдор ёки бошқа шахсларнинг ғайриқонуний эгалигига ўтган ва улар ундан хоҳлаган тарзда фойдаланиш ёки тасарруф этиш реал имкониятига эга бўлган пайтдан тугалланган деб топилади» дея тушунтириш берилган.\nСуд тергови давомида аниқ бўлдики, А. Эрдоновнинг судланувчиларнинг ноқонуний ҳаракатларидан норози бўлиб, ҳуқуқни муҳофаза қилувчи идораларга ёзган аризаси асосида тезкор тадбир ўтказилган.\nСудланувчилар 57 минг АҚШ долларини пора тариқасида талаб қилиб, А. Эрдоновдан олган вақтида ашёвий далиллар билан ушланган ва жиноий ҳаракатларини ўзларига боғлиқ бўлмаган ҳолатларга кўра, охирига етказолмаган. Аниқроғи, судланувчи 50 минг АҚШ долларини А. Эрдоновдан фирибгарлик йўли билан олаётган вақтида ушланган ва ғайриқонуний эгалигига ўтган мулкдан хоҳлаган тарзда фойдаланиш ёки тасарруф этиш имкониятига эга бўлмаган.\nСуд ана шу асосларга мувофиқ судланувчилар М. Жўраев ва Ш. Турдиевнинг жиноий хатти-ҳаракатларини Жиноят кодексининг 168-моддаси 4-қисми «а» бандидан Жиноят кодексининг 25,168-моддаси 4-қисми «а» бандига қайта малакалашни лозим топди.\nСуд М. Жўраевга 36 миллион 750 минг сўм жарима ва саккиз йил муддатга озодликдан маҳрум қилиш, Ш. Турдиевга нисбатан 36 миллион 750 минг сўм жарима ва 7 йил муддатга озодликдан маҳрум этиш жазоси тайинлади. Бундан ташқари Ш. Турдиев икки йил муддатга мансабдорлик ва моддий жавобгарлик лавозимларида ишлаш ҳуқуқидан ҳам маҳрум этилди.\nХулоса ўрнида шуни таъкидлаш жоизки, мамлакатимизда ер билан боғлиқ муносабатлар қонун асосида тартибга солинади. Ҳозирги пайтда бу борадаги қонунчилик механизми янада такомиллаштирилиб, фуқаролар ва тадбиркорларга кўплаб енгиллик ҳамда қулайликлар яратилмоқда. Шу боис ер майдонларидан жиноий йўл билан эмас, балки қонуний равишда фойдаланиш зарур.\nОқдарё тумани суди раиси,


Kun.uz пандемия шароитида турли соҳа вакиллари билан онлайн интервьюларини давом эттиради. Бу галги суҳбатдошимиз – World Influencers Network (Халқаро инфлюенсерлар тармоғи) асосчиси Беҳруз Ҳамзаев.\nБеҳруз Ҳамзаев Ўзбекистонда туризм соҳаси билимдонларидан бири сифатида танилган, бир муддат Туризмни ривожлантириш давлат қўмитаси раиси маслаҳатчиси лавозимида ҳам ишлаган. Суҳбат давомида коронавирус пандемиясининг туризмга таъсири, хусусий сектордаги вазият, онлайн туризм, соҳадаги ишсизликка барҳам бериш учун инновацион ечимлар, авиация бозоридаги ҳолат каби қатор мавзуларда сўз борди.\nТуризм – пандемиядан энг кўп зарар кўрган соҳалардан бири\n– Туризм 10 йил давомида фақат ўсиб келаётган соҳа бўлиб келди. Ҳар ўнинчи ишчи ўрин туризм билан боғлиқ ва у асосий даромад олиб келувчи соҳалар ичида 3-ўринда туради. Жаҳон туризм ташкилотининг ҳисоботига кўра, дунё туризми пандемия туфайли 1 трлн. доллари атрофида зарар кўради.\nБу соҳада 100 миллиондан ортиқ аҳоли банд эди ва улар ҳозир ишсиз. Туризм ўз ўрнига қайтиб келиши учун 18 ой муддат талаб этилади. Вакцина пайдо бўлгунча инсонлар саёҳат қилишдан воз кечишади.\nЯқинда хабар ўқидим: Аргентина сентябрь ойигача хорижга парвозларини тўхтатди. Пандемиядан кейин туризм умуман бошқача тус олади.\n«Қайта ўнгланиш учун беш йил кетиши мумкин»\n– Туризм асосан мустақил кичик бизнес эгаларидан ташкил топган соҳадир. Авиақатновлар ва меҳмонхоналар тизимлари шулар жумласидандир. Туризмнинг жадал суръатларда ривожланишида авиачипталарнинг арзонлиги муҳим роль ўйнаган. Авиақатнов – туризмни юргизувчи двигателдир. Шу сабабли ҳукуматлар авиацияга ёрдам бериш орқали туризмни қутқаришга уринмоқдалар.\nМавжуд авиакомпанияларнинг 50 фоизи банкротликка учраши мумкин.\nИккинчиси – меҳмонхоналар бўлиб, уларга қайсидир маънода ҳукумат ёрдам бериши мумкин. Ривожланган давлатларда «bailout» тизими бор, унда маълум соҳаларга инқироздан чиқиб кетиши учун ҳукумат томонидан молиявий ёрдам берилади. Масалан, солиқ имтиёзлари, ходимларга вақтинча ойлик тўлаш кабилар. Туризмда кўпчилик – ўзини-ўзи банд қилувчилардир. Биргина гидларни оладиган бўлсак, Ўзбекистонда улар ишсиз қолишди. Бошқа давлатларда ҳам шундай. Лекин Ўзбекистонда бу вазият қийинроқ, чунки Ўзбекистонда бу касб мавсумий бўлиб, баҳор ва кузда ишлашади.\nБунинг натижасида гидлар ўз касбидан воз кечиши мумкин. Бошқа соҳаларга ўтиб кетиш эҳтимоли катта. Ўзи бизда гидларга эҳтиёж катта эди. Пандемиядан сўнг бу янада ошади.\nТуризм хизмат кўрсатувчи соҳалар тармоғи бўлгани сайёҳларга хизмат қилиб келган кафе, ресторан ва меҳмонхоналар ҳам катта зарар кўради. Яна қайта ўнгланиш учун бизга яна 5 йил керак бўлиши мумкин.\n«Ўзбекистонга энг кўп келувчи хорижий сайёҳларнинг икки тоифаси оқими кескин камаяди»\n– Ўзбек туризми структураси тубдан ўзгариши керак ва табиийки, мавжуд шароитга мослашиб боради. Туризм аввалгидай бўлади, деганлар адашади. Туризмни ривожлантириш давлат қўмитаси масъул ташкилот сифатида янги қоидалар бўйича иш олиб бориши керак. Пандемиядан сўнг ҳозирги иш услуби билан умуман ишлаб бўлмайди.\nШу пайтгача Ўзбекистонга келадиган сайёҳларнинг катта қисми кекса ёшдагилар эди ва уларнинг коронавирусга чалиниш эҳтимоли юқори. Ундан ташқари, бундай тоифадаги сайёҳлар Ўзбекистонга якка эмас, гуруҳ бўлиб ташриф буюришган – яқин истиқболда эса гуруҳ бўлиб тўпланиш тавсия этилмайди. Ўзи энг зўр яхши туристлар – қариялар эди, чунки улар гуруҳ бўлиб сайр қилишади ва кўпроқ харажат қилишади.\nЎзбекистонга энг кўп келадиган сайёҳларнинг иккинчи тоифаси – бекпекерлар, яъни ёш сайёҳлар эди. Бу тоифа сайёҳлар жуда кам харажат қилишади, харажатларини тийин-тийинигача ҳисоб-китоб қилишади. Пандемиядан кейин сайёҳат қилиш нархи қимматлашади, натижада бу тоифа сайёҳлар ҳам келмай қўяди.\nЧунки илгари Ўзбекистонда 1 ҳафта саёҳат қилиш 2000 доллар бўлган бўлса, энди у 2 бараварга ошиб кетиши мумкин. Ижтимоий масофа талабларига риоя қилган ҳолда самолётларда 9 кишилик жойда 1 киши жойлашади ва чипта нархи ҳам ошиб кетади. Келаси 18 ой ичида самолёт орқали учадиганлар бой сайёҳлар бўлади.\n«Ички туризм стимул вазифасини бажариши мумкин»\n– Бизнес саёҳатлар ҳам тезда ўнгланади, чунки ишни юргизиш учун ҳаракат қилиш лозим. Ички туризм ҳам оёққа туриб олиши мумкин. Карантиндан чиқиб олганимиздан сўнг мамлакат ички қисми очилади. 34 миллион аҳолига эгамиз ва улар қаергадир саёҳат қилишади, хорижга саёҳат қилмоқчи бўлиб маблағ йиғиб қўйганлар бор. Уларда пул бор, шунинг учун ички туризм инфратузилмасини яхшилаб қўйсак, даромад олина бошлайди.\nДемак, Туризмни ривожлантириш давлат қўмитаси келаси 18 ой ичида ички туризмга бор эътиборини қаратиши зарур бўлади. Кафе, ресторан, кичик меҳмонхоналар ёпилиб қолмаслиги, туризм мутахассислари бошқа ишга ўтиб кетмаслиги учун ички туризм кичик бўлса-да, стимул вазифасини ўташи мумкин.\n«Яна бир йўл – Ўзбекистонни бой сайёҳлар келадиган манзилга айлантириш»\n– Яна бир таклиф – туризмни диверсификациялаш. Бизда чипта нархи қиммат, бошқа мамлакатлар учун Ўзбекистон узоқ бўлгани туфайли мамлакатни бой сайёҳлар келадиган туристик манзилга (luxury destination) айлантиришимиз керак. 1 миллион шундай сайёҳлар келса, 10 миллионнинг ўрнини босиб кетади. Балки ҳозирги вазият тизимни тубдан ўзгартириш учун яхши имкониятдир. Мана шу 18 ой ичида тубдан ўзгариш учун қулай вақтдир.\nБуни амалга ошириш жуда қийин эмас. Биринчидан, меҳмонхоналар сифати. Туристик марказлардан бири бўлган Хива, Бухоро, Самарқандда беш юлдузли меҳмонхоналар йўқ. Фақат Тошкентда бор. Бой туристлар сарфлаётган пулига яраша хизматлар кўрсатилишини талаб қилишади. Беш юлдузли меҳмонхона кўп хонали бўлиши шартмас. Кичкина, лекин хизматлари сифати юқори бўлса, беш юлдузли мақомга эришиш мумкин.\nҲозирги шароитда маблағимиз кам. Хўш, нима қиламиз? 30 хонали меҳмонхонада хизматлар сифатини ошириб қўйиш керак ва шу орқали катта даромад қилса бўлади.\nВазиятни ўнглаш учун «Ўзбекистон ҳаво йўллари» нималар қилиши мумкин?\n– Бунда халқаро тажрибани ўрганиш самара беради. БААнинг Emirates airlines авиакомпанияси йўловчиларни самолётга чиқаришдан олдин натижаси 15 минутда чиқадиган коронавирусни аниқловчи тестни қўлламоқда. Бирон давлатга борсангиз, тест топширганингиз тўғрисида маълумотномани кўрсатасиз ва сизни карантинга жойлаштиришмайди. Тестлар қиммат эмас.\nШу тажрибани ўзимизда амалда қўллаш ҳар бир сайёҳда ишонч ҳиссини уйғотишга ёрдам беради. Самолёт ўриндиқлари ҳимоя қобиқлари билан ўралса, ходимлар санитария қоидаларига амал қилса, ишончим комилки, кўп сайёҳлар Ўзбекистонга келишига эришамиз.\nШунга мутаносиб равишда транспорт тизими ҳам янги талабларга мослаштирилиши керак.\nТуризмни ривожлантириш давлат қўмитаси пандемия пайтида онлайн туризм йўлга қўйилиши ҳақида маълум қилди\n– Бу ҳақида хабарларда ўқидим. Ўзимгаям қизиқ бўлди. Онлайн туризм, аслида, қандай бўлиши ҳақида маълумотга эга бўла олмадим, афсуски. Тўлиқ тушунча берилмаган. Ҳар қандай сўзга онлайн қўшилса, янгилик бўлиб қолади, деганимас. «Виртуал туризм» назарда тутилгандир, балки.\nБу бўйича таклифим бор: ҳозир Ўзбекистонда барча гидлар ишсиз. Уларга диққатга сазовор жойларга, жумладан, қадимий зиёратгоҳларга кириб, ўша ердан жонли эфирлар қилиб, ижтимоий тармоққа жойлашларига имконият яратиб бериш лозим. Видеони томоша қилиш 50 цент ёки 1 доллар қилиб қўйилса, кўпчиликка қимматлик қилмайди ва уни бажонидил қўриши мумкин.\nҲам виртуал тарзда маблағ топиш, ҳам сайёҳлар онг остига Ўзбекистонга карантиндан кейин, албатта, келиш фикрини сингдирса бўлади.\nИчки сайёҳларни жалб қилиш учун туризмнинг қайси турларига эътибор қаратиш керак?\n– Карантин тугагач, кўпчилик эҳтиёткор бўлиб қолиши табиий. Гавжум жойлардан қочишга ҳаракат қилади. Зиёрат туризми билан одамларни жалб қилолмайсиз. Экотуризм имкониятларидан фойдаланиш катта фойда беради. Табиат қўйнига саёҳат қилганингизда, ижтимоий масофани сақлашга ҳожат қолмайди. Одамлар кам бўлади. Ўзбекистонда саёҳат қилишга арзийдиган табиат манзаралари жуда кўп, лекин кўпчилик билмайди. Шу жойларда сайёҳлар учун қулай инфратузилма яратилиши лозим.\nЎзбекистон туризм соҳаси пандемия оқибатида қандай муаммоларга дуч келди? Хусусий сектор вакиллари билан суҳбат


«СЪЁМКА» ҚИЛИШГА ҲАҚҚИНГИЗ ЙЎҚ!»\nФуқаролар, қолаверса, оммавий ахборот воситалари ходимлари ЙПХ инспекторининг хатти-ҳаракатини қайси ҳолларда тасвирга тушириши мумкин, қайси ҳолларда мумкин эмас?\nЙПХ инспекторининг фаолиятини фақат битта ҳолатда тасвирга тушириш мумкин эмас. Яъни, ЙПХ инспекторининг иши тоифаланган ва муҳим тоифаланган объектлар яқинида ташкил этилган ҳолларда улар фаолиятини видео ёки фототасвирга тушириш тақиқланади.\nУ БУНГА ҲАҚЛИМИ?\nОдатда ЙПХ ходими транспорт воситасини тўхтатиб, ҳайдовчидан ҳужжатларини олгач, бир оғиз гапирмасдан ўз хизмат машинаси томон кетиб қолади. У шундай қилишга ҳақлими?\nЙўқ. ЙПХ инспектори транспорт воситасини тўхтатгандан сўнг ҳайдовчига гапирмасдан кетиб қолиши мумкин эмас. У айрим ҳолларда, зарурат туғилганда ҳайдовчидан транспорт воситаси кабинаси (салони)дан чиқишни сўрашга ҳақли.\nҚонуний талабни бажармаслик учун жавобгарлик белгиланган\nҲужжат текшириш тартиби, бунда ҳайдовчи ва ходимнинг хатти-ҳаракатлари хусусида батафсил тушунча берсангиз.\nИчки ишлар вазирлигининг 2017 йил 20 сентябрдаги 212-сонли буйруғига асосан йўл ҳаракати қатнашчиларига мурожаат қилишда ЙПХ ходими ўнг қўлини бош кийимига қадар кўтариб лавозими, махсус унвони ва фамилиясини айтиб ўзини таништириши, транспорт воситасини тўхтатгани сабабини билдириши лозим. Низоли вазиятларда ёки йўл ҳаракати қатнашчисининг талабига биноан, у кўкрак нишон белгисини маълум қилиши, қўлида ушлаган ҳолда хизмат гувоҳномасини кўрсатиши, ўзининг ҳаракатлари устидан шикоят қилиш ҳуқуқи ва тартибини тушунтириши мумкин.\nВазирлар Маҳкамасининг 2015 йил 24 декабрдаги 370-сонли қарори билан тасдиқланган «Йўл ҳаракати қоидалари»га кўра, ҳайдовчи ўзига ва транспорт воситасига тегишли ҳужжатларни ЙПХ инспекторининг талабига асосан тақдим этиши шарт.\nХодимнинг ҳужжатларни текшириш учун тақдим этиш, транспорт воситасини тўхтатиш ҳақидаги қонуний талабларини бажармаслик ёхуд ходимнинг қонуний талабларига бошқача тарзда бўйсунмаслик учун жавобгарлик белгиланган бўлиб, бунда ички ишлар органи ходимлари транспорт воситасини вақтинчалик жарима майдонига қўйишга ҳақли.\nЙЎЛ БЕЛГИЛАРИ КАМАЯДИМИ?\nРеспубликамиз шаҳарларида, айниқса, Тошкент шаҳрининг марказий кўчаларида кўп жойларда тўхташ ва тўхтаб туришни тақиқловчи белгилар ўрнатилган. Бу ҳайдовчиларга ноқулайлик туғдиради. Бундай белгиларни камайтириш керак эмасми?\nРеспублика ҳудудидаги автомобиль йўллари ва кўчаларга ўрнатилган барча тақиқловчи йўл белгилари, жумладан, 3.27. «Тўхташ тақиқланган» ва 3.28. «Тўхтаб туриш тақиқланган» белгиларини хатловдан ўтказиш, ўз аҳамиятини йўқотганларини олиб ташлаш бўйича ҳудудий ЙҲХБларига вазирлик Йўл ҳаракати хавфсизлиги бош бошқармаси томонидан тегишли кўрсатма юборилган. Ушбу кўрсатмага биноан айни пайтда тегишли ишлар олиб бориляпти.\nАЙРИМЛАРИ БИР ЙИЛДА, БАЪЗИЛАРИ ЭСА...\nРадар (фото, видео) мосламалари неча йилда давлат стандарти текширувидан ўтади?\nТезлик ўлчовчи мосламаларга ишлаб чиқарувчи корхона томонидан маълум бир муддатга (асосан 2 йилга, айрим тезлик ўлчаш мосламалари сертификатининг амал қилиш муддати бир йил) кафолатланган қиёслаш сертификати берилади. Ушбу муддат тугагандан кейин ҳар йили давлат метрология хизмати органлари томонидан даврий қиёслашдан ўтказилиши лозим. Метрология хизмати томонидан қурилманинг қиёслашдан ўтказилгани тўғрисидаги сертификат берилади.\nПРОФИЛАКТИКА ИНСПЕКТОРИ ТЕКШИРУВ ЎТКАЗА ОЛАДИ, ФАҚАТ...\nИчки ишлар органларининг бошқа соҳавий хизматлари вакиллари ҳам автоуловларни тўхтатиб, текширув ўтказиш ваколатига эгами?\nИИВнинг 2017 йил 20 сентябрдаги 212-сонли буйруғига асосан, мунтазам ЙПХ маскани ва блок-постларда хизмат ўтаётган ҳудудий ички ишлар органлари ходимлари ҳамда ўз ҳудудида хизмат олиб бораётган профилактика инспекторлари тўхтаб турган транспорт воситасини текшириш ҳуқуқига эга. Тўхтатиш бундан мустасно.\nЙЎЛЛАР НОСОЗ БЎЛСА...\nБаъзан йўлларнинг носозлиги ҳайдовчилар томонидан қоидабузарликлар содир этилишига сабаб бўлади. Масалан, автоуловлар ўйдим-чуқурларни айланиб ўтиш пайтида ён томондан келаётган машиналарга урилиб кетиши мумкин. Давлат йўл ҳаракати хавфсизлиги хизмати томонидан йўлларнинг техник назоратини таъминлаш, аниқланган камчиликларни бартараф этиш бўйича қандай чоралар кўрилади?\nАвтомобиль йўлларининг ҳолати Давлат йўл ҳаракати хавфсизлиги хизмати томонидан тегишли ташкилотлар билан биргаликда мавсумий (баҳорги ва кузги) назорат тартибидаги ва махсус кўриклардан ўтказиб турилади. Кўриклар давомида аниқланган камчиликлар юзасидан тегишли ташкилотларга ёзма кўрсатмалар, маҳаллий ҳокимликларга тақдимномалар киритилади. Йўлларни ҳаракат учун хавфсиз ҳолда сақлаш қоидаларини бузган мансабдор шахсларга эса Маъмурий жавобгарлик тўғрисидаги кодекснинг 147-моддасига асосан маъмурий баённома расмийлаштирилади.


Умра зиёратини амалга ошираётган зиёратчилар учраган ЙТҲнинг видеоси эълон қилинди (Видео) - Darakchi\nУмра зиёратини амалга ошираётган зиёратчилар учраган ЙТҲнинг видеоси эълон қилинди (Видео)\nДУНЁ 18.10.2019, 16:52\nСаудия Арабистонида 39 нафар зиёратчини олиб кетаётган автобус иштирокида йирик йўл транспорт ҳодисаси рўй берди.\nМамлакат ОАВ хабарларига кўра, автобус юк автомобили билан тўқнашиб кетиши ортидан ёниб кетган. Автоҳалокат Мадина маъмурий окуругидаги аль-Ахал қишлоғи ҳудудида рўй берган. Ҳодиса оқибатида 35 киши ҳалок бўлган, яна 4 нафари эса жароҳатланган. Маълумотларга кўра, автобус Умра зиёратини амалга ошираётган араб ва Осиё мамлакатлари фуқароларини олиб кетаётган бўлган.\nЖароҳатланганларнинг барчаси Аль-Хамна шифохонасига етказилган. Мадина губернатори шаҳзодаси Фейсал бин Салмон бин Абдул Азиз автоҳалокат оқибатида ҳалок бўлганларнинг оила аъзоларига чуқур ҳамдардлик билдириб, жароҳатланганларга барча зарурий тиббий хизмат кўрсатилиши юзасидан топшириқ берди. Ҳодиса юзасидан тергов ишлари олиб борилмоқда.


Aston Martin гиперкарида от кучлари сони килограмм кўрсаткичларидан ҳам кўпроқ бўлади\n23:04 / 23.06.2017\nRoad & Track нашри ихтиёрига Aston Martin ва Red Bull’нинг биргаликда яратган гиперкари — Valkyrie’га оид техник характеристикалар келиб тушди. Хусусан, «Валькирия» моторининг қуввати кўрсаткичи — от кучлари сони унинг массасини билдирувчи килограммлар сонидан ортиқроқ бўлиши маълум бўлди.\nМодель гибрид қурилмага эга бўлади. Унинг таркибига минг от кучига эга, Cosworth томонидан ишлаб чиқилган 6,5 литр ҳажмдаги V12 мотори, Формула-1 автомобиллардаги сингари энергияни қайта куперация қилиш тизими киради. Улар жами қувватни яна 130 от кучига оширади.\nБироқ карбон монококли, кўмирпластикли шасси базасида қурилган автомобилнинг массаси 1030 килограмм бўлади, холос. Шундай қилиб, автомобилнинг ҳар килограммига бир от кучидан ҳам зиёдроқ қувват тўғри келади. Таққослаш учун: 1500 от кучи қувватига эга двигатель билан жиҳозланган Bugatti Chiron гиперкари 1995 кг массага эга.\nAston Martin Valkyrie нолдан 320 км/соат тезликка 10 сония ичида эриша олади. Бу тезликдан яна бутунлай тўхташ учун 5 сония кифоя қилади.\nУмумий фойдаланиш йўллари учун мўлжалланган намунадан ташқари «Валькирия»нинг яхшиланган аэродинамикага эга трек варианти ҳам ишлаб чиқилади. Aston Martin’дагиларнинг фикрича, бундай модификация Сильверстоунда LMP1 тоифасидаги пойга машиналари билан баҳслашади (WEC чемпионатидаги олий тоифа)\nЖами бўлиб машинанинг 150 дона оддий йўлга мўлжалланган ва 25 дона трек варианти ишлаб чиқарилади. Фуқаролар учун мўлжалланган барча машиналар 2016 йилдаёқ ҳар бири 3 миллион доллардан кам бўлмаган суммага сотиб бўлинган.\nХаридорлар илк гиперкарларни 2019 йилда қўлга киритишади. (3 миллион долларни олдиндан тўлаб қўйиб, 3 йил кутиш — автосалонларимиз буни ўқиб қолишмасин тағин :-)\nгиперкар Bugatti Chiron Aston Martin\nЭнг қимматбаҳо ва энг имиллаган Aston Martin тақдим этилди\nBugatti Chiron гиперкарининг рекорд тезликка эришгани видеоси намойиш қилинди


16:35 / 22.01.2019 11996\nАмерика президенти Дональд Трамп бошчилигидаги АҚШ Республикачилар партияси «Россияпараст»га айланди, деб ёзмоқда The Washington Post шарҳловчиси Катрин Рампел.\n«Буюк Эски Партия (Республикачилар партиясининг иккинчи номи) - аста-секинлик билан Россияпараст партияга айланди. Бунга фақатгина партия байроқдори Россия президенти Владимир Путинни жуда ёқтириши сабаб эмас», - дейилади материалда.\nРеспубликачилар раҳбарлигида Америка қачонлардир партия қарши чиққан «муваффақиятсизликка учраган совет тизими»га ўхшашни бошламоқда. Мисол учун, мамлакатда шатдаун давом этяпти. Федерал ҳукуматнинг дисфункцияси нафақат тушунарсиз ҳолатда қолган давлат ишчиларига, балки хусусий секторга ҳам таъсир қилиши мумкин, дейилади материалда.\nБуларнинг барчаси Трампнинг хоҳиши билан юз бермоқда, деб ҳисоблайди шарҳловчи. Билдирилишича, у «салоҳиятли автократ» бўлиб, ўзи мақтайдиган оддий одамларни эмас, балки кўпроқ ўзининг сайловолди риторикасига ёдгорлик қўйиш ҳақида қайғуради.\nЭслатиб ўтамиз, аввалроқ Трамп бешта ҳолатда Россияга юмшоқ муносабатда бўлгани хабар қилинганди.


Олий таълим вазирлиги: 1 февралдан бошлаб стипендия тўлашнинг янги тартиби жорий этилади Ўзбекистон янгиликлари\nОлий таълим вазирлиги: 1 февралдан бошлаб стипендия тўлашнинг янги тартиби жорий этилади\nЎзбекистон, Тошкент – Batafsil.uz ЯА. Олий таълим вазирлигига ҳавола қилган ҳолда мухбиримиз хабар қилишича, 1 февралдан бошлаб олий таълим муассасалари талабаларига стипендия тўлашнинг янги тартиби жорий этилади.\nМазкур чора Вазирлар Маҳкамасининг “Олий таълим муассасалари талабаларига тўланадиган стипендиялар миқдорларини белгилаш ҳамда стипендиялар тайинлаш ва тўлаш тартибини такомиллаштириш чора-тадбирлари тўғрисида" (59-сон, 2020 йил 31 январь)ги қарорида кўзда тутилган.\nАфсуски, Олий таълим вазирлиги стипендиялар тўлашнинг янги тартибининг тафсилотлари ҳақида маълумот бермади. Бу яқин орада маълум бўлади. Лекин, жорий йилнинг январь ойи ўрталарида депутат Расул Кушербаев стипендия бериш қоидалари яқинда ўзгариши ҳақида гапирган эди.\n"Қарор лойиҳасида талабаларнинг кўплаб мурожаатлари ўз аксини топган. Унинг қабул қилиниши билан аълочи ва фаол талабалар илгаридагидек оширилган стипендияларни олишлари кутилмоқда. Тўртчилар тўртлик, уччилар эса шунга мувофиқ учлик стипендия олади. Оддий қилиб айтганда, ҳар ким ўз интилиши ва изланишига қараб стипендия олади ”, - дея қайд этди у.\nШунингдек, депутат лойиҳада бошқа кутилмаган янгиликлар ҳам акс эттирилганлигини, улар қарор қабул қилингандан кейин маълум бўлишини айтди.\nЭслатиб ўтиш жоизки, 2019-2020 ўқув йилида давлат олий таълим муассасаларида талабанинг академик ўзлаштиришидан қатъий назар, бир хилдаги стипендия белгиланган эди.\nБюджет ва тўлов-шартнома асосида ўқиётган талабалар учун стипендия миқдори 400 минг сўмни ташкил этган. Бу борада олинган баҳолар унинг миқдорига таъсир қилмайди. Бюджет асосида ўқиётган талабалар 30% фанлардан 3 баҳо оладиган бўлса, стипендиядан маҳрум бўлишади.


Grand Mir меҳмонхонаси ёнида 4 та машина тўқнашди (фото) - xabar.uz\nGrand Mir меҳмонхонаси ёнида 4 та...\n07.04.2021 21:46 0 2460\n2021 йил 7 апрель куни соат 09:45 да Яккасарой тумани Катта Миробод кўчасида 28 ёшли самарқандлик Акрам И. «Lacetti» русумли автомобилни Шароф Рашидов кўчаси бўйлаб бошқариш давомида бошқарувни йўқотиб Катта Миробод ва Шота Руставели кўчалари кесишмасида светофорнинг тақиқловчи белгисига тўхтаган бир нечта транспорт воситалари билан тўқнашган. Улар қаторида: 35 ёшли Шобаҳром Ш. бошқарувидаги «Spark» автомобили ва 24 ёшли Абдувоҳид К. бошқарувидаги «Matiz» автомобили. Шундан сўнг «Lacetti» бетон устунга тўқнашган.\nЗарбадан «Matiz» автомобили ағдарилиб, қаршисида турган 30 ёшли Бахтиёр Т. Бошқарувидаги «Исузу» русумли йўловчи автобусига тўқнашган. ЙТҲ сабабларига аниқлик киритилмоқда.\nЙТҲ натижасида автобус йўловчиларига зарар етмади. «Lacetti» автомобили ва «Spark» автомобили йўловчиси (шахси аниқланмоқда) бадан шикастлари билан шифохонага етказилган.\nМазкур факт бўйича Тошкент шаҳар ИИББ томонидан тергов олди текшируви ўтказилмоқда.


ЎзА - Ўзбекистон Республикаси ҳудудида зилзила қайд этилди\nЎзбекистон Республикаси ҳудудида зилзила қайд этилди\n09.05.2018 19:01 Чоп этиш версияси\nФВВ Сейсмопрогностик мониторинг Республика марказининг маълумотига кўра 2018 йил 9 май куни Тошкент вақти билан соат 15:41да Ўзбекистон Республикаси ҳудудида ер силкиниши қайд этилди. Зилзила маркази Тошкент шаҳридан 546 км узоқликда жанубий-шарқий йўналишда Афғонистон Республикаси ҳудудида қайд этилган. Бу ҳақда Ўзбекистон Республикаси Фавқулодда вазиятлар вазирлиги хабар берди.\nЗилзила магнитудаси марказда 6,2 ташкил этди. Зилзила кучи Тошкент шаҳрида 3 балл, Андижонда 3 балл, Жиззахда 3 балл, Наманганда 3 балл, Фарғонада 3 балл, Гулистон шаҳрида 3 балл, Самарқандда 3 балл, Термиз шаҳрида 4 балл, Қарши шаҳрида 3 баллни ташкил этди.\nЎзбекистоннинг бошқа ҳудудларида ер силкиниши қайд этилмади.\nТалофатлар ва жабрланганлар тўғрисида маълумот келиб тушмади.


Афғонистон: ҳақиқий ва асоссиз хавотирлар - Anhor\nAnhor Все посты Афғонистон: ҳақиқий ва асоссиз хавотирлар\nАфғонистондаги вазият кескинлигича қолмоқда. Ҳукумат ва Толибон кучлари ўртасида кескин жанглар давом этяпти. Беқарорлик қўшни давлатларга тарқалиши мумкинлиги ҳақидаги қўрқувлар жамоатчиликни ташвишга солаётир. Афғонистонда нималар бўлаётгани ва Ўзбекистон нимадан қўрқиши кераклиги ҳақида – Anhor.uz материалида танишинг.\nАфғонистондаги вазият ҳеч қачон барқарор бўлмаган, АҚШ ва НАТО қўшинларининг шошилинч равишда чиқиб кетиши Толибон ҳаракатининг кучайишига олиб келдики, у ҳукумат кучлари позицияларига қарши кенг кўламли ҳужум бошлади.\nБугун Афғонистон миллий мудофаа ва хавфсизлик кучлари бўлинмалари мамлакатнинг бир қанча вилоятларида шиддатли жангларда қатнашмоқда. Айниқса, йирик Ҳирот, Лашкаргоҳ ва Қандаҳор шаҳарларининг назорати учун кучли қарама -қаршилик юзага келди.\nТолибон томонидан жанговар ҳаракатларнинг кучайишини ҳисоблашни АҚШ президенти Жо Байденнинг 2021 йил 11 сентябрга қадар – АҚШнинг Афғонистонга интервенциясига сабаблардан бири бўлиб хизмат қилган Нью -Йоркдаги терактларнинг 20 йиллигига қадар АҚШ қўшинларини олиб чиқиш тўғрисидаги қарори билан бошлаш мумкин.\nРоссия сиёсатшунослар жамияти Таҳлилий маркази директори, Афғонистон сиёсатини ўрганиш Маркази раҳбари Андрей Серенконинг Anhor.uz мухбирига айтишича, Толибон ўзининг ҳужум салоҳиятини тугатган ва энди Афғонистондаги асосий вилоят ва шаҳарларни эгаллай олиш салоҳиятига эга эмас.\n“Бугун Афғонистонда биз фуқаролар урушини эмас, балки гибрид урушининг гувоҳи бўламиз. Толибон жангарилар ва қуролларни Покистондан Афғонистонга ўтказишда давом этмоқда. Афғонистонга ўртача кунига мингга яқин жангари киради. Таркибида Марказий Осиё ва Шимолий Кавказнинг туб аҳолиси вакиллари бўлган Афғонистонга етиб келган жангарилар ҳарбий ҳаракатларда қатнашиш учун мамлакатнинг турли вилоятларига тарқатилган.\nФақат Ҳиротни қўлга олиш учун бир ҳафта олдин бўлиб ўтган жангларда толибларнинг тўрт минг кишидан иборат бўлган гуруҳлари тўпланган, уларнинг ярми чет элликлар эди. Толибон иккинчи марта ёзги ҳужум уюштиришга бир неча бор уринишди, лекин ҳозирча террорчилар муваффақиятсизликка учраб, катта йўқотишларга дуч келишди.\nАфғонистон ҳукумати ҳарбий самолётлар ёрдамида, шу жумладан АҚШ Ҳарбий -ҳаво кучлари кўмагида барча террор ҳужумларини қайтаришга муваффақ бўлди. Шу куни Ҳиротда 300 га яқин толиблар ўлдирилди. Бу шуни кўрсатадики, кучлар ташланганига қарамай, Толибон Афғонистондаги асосий вилоят ва шаҳарларни эгаллай олиш салоҳиятига эга эмас”, – дейди Андрей Серенко.\n“Ҳар қандай уруш кутилмаган совғаларга тўла бўлади, лекин афғон можаросини, айниқса, олдиндан айтиб бўлмайди. Бугун биз Толибон ҳужумда салоҳиятини тугатганини ва мудофаага ўтганини кузатишимиз мумкин. Толибон мамлакат ичкарига кира олмайди. Яқин келажакда биз Фаластин-Исроил можароси сингари, яна сўниб, алангаланадиган, лекин тўхтамайдиган секин урушни кузатамиз. Шунинг учун унинг тез ҳал қилинишини олдиндан айтиш учун ҳеч қандай асос йўқ”.\nШу билан бирга, Серенко Афғонистон ҳукумати бугун террористик тажовузга қарши жиддий миллий коалиция тузиш имкониятига эга эканлигини таъкидлади. “Яқин келажакда биз янги Афғонистон давлати қандай яратилаётганига гувоҳ бўламиз, бу ўтган 20 йил ичида америкаликлар ва НАТО қўли билан яратилган мамлакатдан тубдан фарқ қилади. Адолат нуқтаи назаридан шуни айтиш керакки, шу вақт ичида Ғарб кучлари Афғонистон учун кўп яхшиликлар қилишди, жумладан республика тузумлари ва институтлари яратилди. Бироқ, расмий Кобулнинг ҳозирги раҳбарияти мамлакатдаги вазият ўзгараётганини, америкаликлар кетишини ва мамлакат афғон анъаналарини ҳисобга олган ҳолда, ички сиёсатини тўғрилаши кераклигини тушунади. Шунинг учун яқин келажакда биз катта сиёсий ислоҳотлар бошланишини кузатамиз ва Афғонистон сиёсатида янги ёрқин номларни эшитишимиз мумкин. Лекин асосийси, Афғонистон ташқи душманларга таслим бўлишни хоҳламайди ва ўзини ҳимоя қилишни давом эттиради ва ўз мустақиллиги ҳамда ўзининг сиёсий субективлигини сақлаб қолишга интилади”.\nАндрей Серенко Толибоннинг Афғонистонга қўшни республикаларга, жумладан Ўзбекистонга ҳужумини истисно қилмайди.\n“Толибон Марказий Осиёга бостириб кирмоқчи эмаслигини айтиб келади. Аммо террорчиларга ишониш учун сиз жуда содда одам бўлишингиз керак. Амалиёт уларнинг аксар баёнотлари ёлғон эканини кўрсатмоқда. Бугун улар Афғонистон чегараларидан ташқарига чиқа олмайди. Уларда бунга куч йўқ. Толибон ва хорижий жангариларнинг қўшни давлатларга ҳужумини ҳозирча кутиш мумкин эмаслигининг асосий изоҳи ҳам шу. Аммо агар толиблар ўз захираларини хорижий жангарилар ёрдамида мустаҳкамлашда ва кенгайтиришда давом этса, Тожикистон, Ўзбекистон ёки Туркманистонга қуролли киришга уринишлар бўлиши мумкин. Қолаверса, афғон кучлари ҳужум қилганда, Толибон тарафида жанг қилаётган жангарилар ҳукумат қўшинлари қўлига тушмаслиги учун қўшни давлатларга яширинишга уриниши мумкин. Қанчалик парадоксал кўринмасин, афғон ихтилофининг ҳозирги формати минтақадаги барча мамлакатларга фойда келтиради. Афғонистон армияси ўз чегаралари ичида террорчиларни ушлаб туришга муваффақ бўлган экан, қўшни давлатлар аҳолиси тинч ухлаши мумкин. Ҳар бир ўлдирилган афғон аскари – бу қутқарилган ўзбек аскаридир. Шунинг учун Афғонистон ҳукуматига ёрдам бериш минтақадаги ҳукуматлар манфаатларига мос келади ”, – дейди эксперт.\nЯқинда Россия қўшинларни машқлар учун Ўзбекистонга кўчириш ишларини якунлади. Кўпгина экспертлар Россия Афғонистондан Марказий Осиёдаги ҳарбий кучларини мустаҳкамлаш учун баҳона сифатида фойдаланаётганини сезишди. Андрей Серенконинг сўзларига кўра, бу сценарий анча реалдир.\n“Бу борадиги қўрқувлар тўлиқ оқланади. Меҳсонга келган чет эл армиясининг аскарлари одатда кетишни унча исташмайди. Шунинг учун, меҳмонларни чиқариб юбориш осон бўлмаслигига тайёр бўлиш керак. Бу борада россиялик ҳарбий хизматчилар ҳам бундан мустасно эмас. Лекин кўп нарса мамлакатнинг сиёсий иродасига боғлиқ. Менимча, Москва ўз ҳарбий кучларини Ўзбекистонда қолдирмайди. Биринчидан, Россиянинг Тожикистонда ҳарбий базаси бор. Иккинчидан, ҳозирги шароитда Ўзбекистон хавфсизлик тузилмалари Афғонистондан келиши мумкин бўлган ташқи таҳдид билан мустақил кураша олади. Албатта, бир девор нарида уруш давом этаётгани ёқимсиз, лекин ҳозирча Ўзбекистонда ваҳима қўзғашга асос йўқ. Ҳукумат юқори даражадаги мудофаа қобилиятини сақлаб қолиш учун ҳамма нарсани қилмоқда. Умуман олганда, бугунги кунда Ўзбекистон минтақадаги энг барқарор ва ўзини ўзи ишонган давлатлардан бири ҳисобланади. Ҳукумат ваколатли дипломатия олиб бормоқда ва, айтиш мумкинки, Афғонистон учун ишончли шериклардан бири. Қолаверса, Ўзбекистоннинг Афғонистонга нисбатан ҳозирда олиб бораётган сиёсати беқиёсдир, бу эса минтақадаги бошқа давлатлар учун намуна бўлиши мумкин. Менимча, баъзи масалаларда ҳатто Россия ҳам намуна олиши керак ”, – дея хулоса қилди Андрей Серенко.\nБу орада, куни кеча Ўзбекистон АҚШга мамлакат ҳудудида ҳарбий базаларни жойлаштиришни рад этди. “The Wall Street Journal” бундан олдин бундай имконият ҳақида ёзган ва Афғонистондан олиб чиқилган танклар Ўзбекистонга юборилиши мумкинлигини қайд этган эди. Аммо, Ўзбекистон Республикаси Мудофаа вазирлиги мамлакат мудофаа доктринасини эслатди, унда ўз ҳудудида хорижий ҳарбий базаларни жойлаштириш кўзда тутилмаган. Баъзи экспертлар Вашингтон Ўзбекистоннинг рад жавобини дўстона бўлмаган ҳаракат сифатида қабул қилиши мумкинлигини тахмин қилишди.\nСиёсий ва иқтисодий коммуникациялар Агентлигининг етакчи таҳлилчиси Михаил Нейжмаков Anhor.uz билан суҳбатда қуйидагиларни айтди: «АҚШ ва Ўзбекистон ҳозирда кейинги мулоқот учун заминни синовдан ўтказмоқда. Бу, масалан, Пентагон матбуот котиби Жон Кирбининг “Давлат департаментидаги ҳамкасбларим билан чегарадош давлатлар билан мулоқот қиламиз ва у ерда қандай имкониятлар пайдо бўлишини тушунишга ҳаракат қиламиз” деган баёнотига жуда мос келади. Бундай геосиёсий қадамлар доирасида АҚШ Давлат департаментининг махсус вакили Залмай Халилзод ва АҚШнинг халқаро ривожланишни молиялаштириш Корпорацияси бош ижрочи директори Адам Бойлернинг Ўзбекистонга, шунингдек Ўзбекистон ТИВ раҳбари Абдулазиз Комиловнинг Вашингтонга.аввалги ташрифларини кўриб чиқиш мақсадга мувофиқдир. АҚШ экспертлари ва дипломатик ҳамжамиятининг бир қатор вакиллари америкалик қўшинлар Афғонистондан чиқарилгандан сўнг Марказий Осиёда Вашингтонга нисбатан ишончсизлик кучайганини тушунишади. Масалан, 2000 -йилларнинг бошларида Американинг Ўзбекистондаги элчиси бўлган Жон Хербст, янги шароитда минтақа давлатлари билан ишлаш истиқболларини баҳолаб, “биз Афғонистондаги муваффақиятсизликларимиз туфайли жабр чекдик”, – дея афсусланди.\n“Америка томонининг кўплаб масалалар бўйича минтақа давлатлари билан музокаралар тез натижаларга олиб келмаслигидан норозилиги, албатта, бўлади, лекин, эҳтимол, АҚШ бу йўналишда тез ва осон ғалабаларга умид боғламаган бўлиши мумкин. Жозеф Байден маъмурияти ҳар қандай ҳолаитда ўз мамлакатидаги сиёсий ва эксперт доираларга Вашингтон Афғонистондаги мураккаб вазиятда Марказий Осиё билан ишлашда давом этаётганини, шунингдек, Москва ва Пекиндан минтақага қизиқишни кўрсатиши керак бўлади. Шу боис, Вашингтон ва Тошкент ўртасидаги мулоқот учун “эшик” тўлиқ ёпилди, дейишга ҳали эрта “, – деди Михаил Нейжмаков.


Президент Янги йил арафасида 95 кишини Ўзбекистон фуқаролигига қабул қилди\nПрезидент Шавкат Мирзиёев 28 декабрь куни «Ўзбекистон Республикаси фуқаролигига қабул қилиш тўғрисида”ги фармонни имзолади. Фармон билан 95 кишининг фуқароликка қабул қилиш ҳақидаги аризалари қаноатлантирилди.\nФуқароликка қабул қилинганларнинг исм-фамилиялари Президент фармонида келтирилган.\nБундан аввалроқ сўнгги йилда Ўзбекистон фуқаролигига қабул қилиш тўғрисидаги аризаларни тезлаштирилган тартибда кўриб чиқиш жорий этилгани муносабати билан 1148 киши Ўзбекистон фуқаролигига қабул қилинган эди. Қиёслаш учун: 1991 йилдан 2007 йилгача 482 кишига фуқаролик берилган.


"Божхона расмийлаштируви машина нархи билан бир хил!" Рус рэпери "растаможка" нархларидан ҳайратга тушди - UzNews.uz\n"Божхона расмийлаштируви машина нархи билан бир хил!" Рус рэпери "растаможка" нархларидан ҳайратга тушди\nРепер Моргенштерн Instagram саҳифасида эълон қилган ютуқли ўйин ғолиби – бухоролик йигитга Mercedes-Benz'ни топшириш учун келиши керак эди.\nФото:MORGENSHTERN / YouTube\nРоссиялик блогер ва репер Алишер Моргенштерннинг ўз Instagram саҳифасида ютуқли ўйинга соврин тариқасида қўйган Mercedes-Benz машинасини бухоролик йигит – ижтимоий тармоқда @aza_1002 исмли аккаунт эгаси ютиб олди.\nGiveaway – ютуқли ўйин аввалида рэпер автомашинани шахсан ўзи дунёнинг исталган нуқтасига олиб бориб беришга ваъда берганди.\n"@aza_1002 ни табриклайман. Сиз бу машинани олиб кетасиз. Ва биз Ўзбекистонга, Бухорога кетяпмиз! Ўзбекистон бизни кутиб туринг! Ушбу автомобиль калити ҳақли равишда сизникидир. Биз сиз билан боғланамиз", деган эди Алишер Моргенштерн.\nРэпер Ўзбекистондаги автомобиль учун божхона расмийлаштируви нархини билиб, ўз Stories’ида видеомурожаат қолдирди.\n"Биласизми, Ўзбекистонда автомобиль учун божхона расмийлаштируви қанча туради? Машина нархи билан бир хил!" - дейди рэпер.\nУ мамлакат ҳукуматидан ушбу масалада амалий кўмак беришини сўради. Шу билан бирга, Моргенштерн Ўзбекистонга ташрифи юқори савияда ўтишини ва янги тарихнинг дебочаси бўлишини ваъда қилди.\nРепер ўзининг Instagram саҳифасида ушбу "иномарка"нинг ютуқли ўйинга қўйилганини маълум қилган эди. Унга кўра, бир йил олдин – 30 август куни "Новый мерин" клипи чиққан. У клипнинг бир йиллик юбилейида мазкур "иномарка"ни обуначиларидан бирига беришга қарор қилган.\nАкцияда қатнашиш учун рэпер ва унинг бир қанча дўстлари саҳифасига обуна бўлиш керак бўлган.


Даҳшат! Ҳафтада икки марта машғулот ўтказадиган уэльслик талабалар Европа лигасига чиқишди / CHAMPIONAT.asia\nДаҳшат! Ҳафтада икки марта машғулот ўтказадиган уэльслик талабалар Европа лигасига чиқишди\n23 май 17:09\nТеглар : Европа лигасиКардифф Мет\nУларнинг орасида хатто чўпон ҳам бор.\nКўпчилик мавсумнинг энг кутилмаган жамоаси сифатида "Аякс"ни кўрсатишмоқда, аммо бу қандай қарашга боғлиқ. Амстердамликларда бунинг учун етарли даражада юқори савия мавжуд эди, "Кардифф Мет Юниверсити" эса еврокубокларга чиқиши эса ҳақиқий мўжиза. Ўтган ҳафта охирида Уэльс клуби Европа лигаси-2019-20 саралашига чиқшди, бироқ бу университет жамоаси ҳисобланади.\n"Кардифф Мет Юниверсити" маҳаллий Кардифф Метрополитан Университетига қарашли. Бу олийгоҳда 11 минг талаба санъат, дизайн, спорт менежменти ва тиббиёт йўнлишларида ўқийди. "Кардифф Мет"да фақат университетда ўқиганлар ўйнайди: Амалдаги талабалар, маърузачилар, клуб академиялари мураббийлари. Жамоа асосан уэльсликлардан иборат, аммо таркибда инглизлар ва битта финляндиялик мавжуд. Ўртача ёш - 21-22.\nФутболчилар ўзларини ярим профессионал деб ҳисоблашади ва ҳар ҳафта икки марта (душанба ва пайшанба) университет майдонларида шуғулланишади. "Биринчи навбатда биз бу ерда ўқиймиз ва дарс берамиз. Мен "Спорт ва жисмоний тарбия" йўналишида таҳсил оламан, ўқитувчилар жамоа ҳақида билишади ва дарсга келмасак, бизни жазолашмайди" - дейди "Кардифф Мет" ҳимоячиси Дилан Риз.\n"Барча футболчилар - ажойиб талабалардир, улар кўп ишлашади ва ўқишни унутиб қўйишмайди. Тўққиз нафар футболчида магистр даражаси мавжуд, қолганлар эса PhD (фан номзодига ўхшаш даража) олишмоқда. Асосий йўналишлар: мураббийлик, спорт психологияси ва аналитика. Жамоамизда турли хил инсонлар тўп тепади. Масалан, Жоэль Эдвардс икки йил олдин "Херефорд" сафида 9 ва 11-дивизион жамоалари ўртасидаги Кубок финалида "Уэмбли"да ўйнаган. Эмин Льюис эса сайёрамизнинг энг оддий инсони, ёзда у чўпонлик қилган" - дейди ҳужумчи Элиот Эванс.\n"Кардифф Мет Юниверсити" 1964 йилдан бери мавжуд, Жамоа қуйи дивизионларга тушиб кетган, номини ўзгартирган - ҳозирги номини эса 2000 йилда олган. Жамоа 1620 мухлис сиғадиган стадиончада ўйнайди. Ушбу аренанинг хатто 4дан 1 ҳам тўлмайди - ўйинларга ўртача 300 киши ташриф буюради. Уч йил олдин "Кардифф Мет Юниверсити" тарихда биринчи марта Уэльс Премьер-лигасига чиқди. Ҳеч қачон чемпион бўлмаган, аммо уч марта Уэльс Лига Кубогида зафар қучди.\nЭмблемада - камончи ва уэльсчада ёзилган деярли ўқиб бўлмас сўзлар бор: "I lwyddo, rhaid chwarae" (Ўйнанг ва муваффақиятга эришинг).\nЎйнашди ва муваффақиятга эришишди. 2019 йил, 19 май.\nТалабалар биринчи марта еврокубокка чиқишди - мураббий чимда сирпанди, футболчилар ғалабани ичимлик билан нишонлашди\nҚишки танаффусдан сўнг Уэльс чемпионатининг 12та клуби 2та олтиталик жадвалга ажратилади: Бизнинг "Кардифф" қуйи олтиликда биринчи бўлди, яъни тўлиқ жадвалда 7-ўринни эгаллади ва шундан сўнггина Европа лигаси саралашида ўйнаш имкониятини қўлга киритди. "Кардифф Мет" финалда кетма-кет 5 йил еврокубоклар саралашларида иштирок этган "Бала Таун"ни мағлуб этди.\n623 мухлис. Асосий вақтда 1:1. Пенальтилар сериясида 3:1.\nҒалабадан сўнг жамоа бош мураббийи Кристиан Эдвардс ёрдамчисини қучоқлаб, чимда сирпанди. Эдвардс футболчилик фаолияти давомида "Суонси", "Ноттингем Форест" ва "Бристол Роверс"да ўйнаган, ҳозир эса Кардиффда мураббийлик қилади ва бўлажак мураббийларга маъруза ўқийди. Бу эса унинг университетдаги карточкаси. Унда мутахассиснинг электрон почта манзили ва илмий ишлари кўрсатилган.\nФутболчилар Эванснинг устига чиқишди, 220 км йўл босиб келган жамоа мухлислари билан хурсандчилик қилишди.\n"Бу муваффақиятга бир неча йил интилдик, энди эса BT Sport ва BBC биз ҳақимизда гапирмоқда. Ўйин бўлган стадионда ичимлик ичганимиздан сўнг, байрамни пабда нишонладик. Аммо университетда машҳур эмасмиз. Йигитлар бизни танишди, бироқ биздан буни қандай уддалаганимиз ҳақида сўрашди" - дейди ҳимоячи Дилиан Риз.\n"Ажойиб он. Ҳамма профессионаллар ҳам еврокубокларга чиқавермайди. Кардиффга қайтишдан олдин жамоамиз вакили Уилл Эванс отасининг пабига бордик ва бир неча соатни ўша ерда ўтказдик" - дейди ҳужумчи Элиот Эванс.\n"Кардифф"га биринчи курсда келган посбон учта пенальтини қайтарди\n"Ҳиссиётларни жиловлай олмадик, кўз ёшлар ва қучоқлашлар бўлди. Сўнгги беш йил ичида бирорта пенальти қайтармадим, аммо буни керакли пайтда амалга оширдим. Шунчаки клубдаги таҳлилчилар биз билан ҳар ҳафта ишлашади, рақибни таҳлил қилишади, шу сабабли "Бала Таун"нинг жорий мавсумдаги барча пенальтиларини кўрган эдим. Учрашувдан олдин эса сув идишга шпаргалка ёпиштириб қўйдим ва улар қаерга тепишини қараб олдим" - дея хурсандчилигини яширмади "Кардиф" посбони Уилл Фуллер.\nФуллер - учрашув қаҳрамонларидан бири - спорт психологияси магистри, госпиталда ишлайди ва ҳеч қачон профессионал футболчи бўлмаган.\nУ клубга биринчи курслигида келган: Фаолиятини Уэльснинг тўртинчи даражали дивизионида бошлаган, энди эса Европа лигасида ўйнайди. У келажакда профессионал футболчилар сафида тўп тепмоқчи.\nТўхтанг, Уэльс чемпионати ўзи нима? Нега "Кардифф Сити" ва "Суонси" Англия тизимда ўйнайди?\n"Кардифф Сити" жорий мавсум АПЛда жон сақлаб қола олмади ва Чемпионшипга тушиб кетди, "Суонси" эса бу лигадан қайта олмаяпти. Англияда "Рексхэм" (бешинчи лига) ва "Ньюпорт Каунти" (тўртинчи лига) бор. Бу клублар доимо Англияда ўйнаган.\n1992 йилгача Уэльс чемпионати бўлмаган, барча клублар инглиз тизимида яшаган, аммо уэльсликлар ўз лигасини яратганидан сўнг, тўрт жамоадан бошқа ҳаммаси ватанга қайтган.\nАслида Уэльс чемпионати - бу ғам. Улар УЕФА рейтингида 48-ўринда - Люксембург, Арманистон, Мальта ва Эстониядан пастда. Бутун Уэльс футболчи учун еврокубоклар чўққиси Чемпионлар лигаси саралаш босқичининг учинчи раунди ва Европа лигаси квалификациясининг учинчи босқичи.\nТалабалар футбол учун пул олишмайди. Европа лигаси ўйинларининг мукофот пулларини ҳозирча муҳокама қилишмади\nДарвозабон Фуллер: "Биз футболга бўлган меҳримиз учун ўйнаймиз".\nГол муаллифи Эванс: "Ҳа бизга пул тўлашмайди, клуб янги ўйинчиларга пул сарфламайди. Баъзиларга ўқиши учун ёрдам беришади, аммо бу арзимаган пуллар. Клуб бизга пул эмас, ривожланиш беради, биз футбол ўйнаб, мураббийлик курсларига қатнаймиз.\nЕвропа лигаси учун мукофот пуллари бўлиши керак, аммо буни мураббийлар билан муҳокама қилиш лозим".\nЕвропа лигаси - кейинчи?\nЕвропа лигаси саралашига чиқиш талабалар клубига 220 минг евро олиб келди. Олдинда саралашнинг тўртта раунди бор, ҳозирча танаффус - тикланиш ва таътил учун 2 ҳафта. Машғулотлар 3 июндан давом этади, пенальтилар серияси қаҳрамони Эванс эса Дубайда қуёшда тобланиб келади. У иккинчи ёки учинчи босқичгача бормоқчи.\n"Қийин бўлиши аниқ, аммо тайёрланяпмиз. Орзуим - севимли клубим "Манчестер Юнайтед"га қарши ўйнаш. Ҳаммада орзу бор, тўғрими? Келажакда футболда ишламоқчиман - юқори савияда ўйнаш ва мураббийлик қилиш нияти бор, шу сабабли ўрганишда ва ўйнашда давом этаман" - дейди Эванс.\n"Мен ҳам "Манчестре Юнайтед"га мухлислик қиламан. Агар бир-иккита раунддан ўтсак, улар билан баҳс ҳақида орзу қиламан. Аммо асосий мақсадим - профессионал футбол вакилига айланиш ёки жисмоний тарбия ўқитувчиси бўлиш" - дея сўзларига якун ясади Дилан Риз.\n"Кардифф Мет" 11 июнь куни рақибини билиб олади, аммо уларга қарши ўйнаши мумкин бўлган клублар мамлакати маълум: Косово, Шимолий Ирландия, Сан Марино, Люксембург, Андорра, Гибралтар ёки Фарер ороллари. Кейинги босқичларда "Глазго Рейнжерс" ёки "Вулверхэмптон" рақиб бўлиши мумкин.\nДемак, келаси мавсум Европа лигасида қайси клубга мухлислик қилишимизни аниқлаб олдик.\nҚатар Юлдузлар Лигаси. Рашидовнинг голи ҳам жамоасининг омадсиз сериясини тўхтата олмади 31\nEPLmanager. 5-турда майдонга тушмайдиган футболчилар 2\nАПЛнинг 21 ёшгача бўлган энг қиммат футболчилари билан танишинг 10\nКлопп - АПЛнинг августдаги "Энг яхши мураббийи" 10\nПукки - АПЛнинг августдаги "Энг яхши футболчиси" 2\nУЕФА ЕЧЛ ва Европа лигасидан кейинги ўринда турувчи мусобақага ном танлади 11


Қўстанай вилояти деҳқонлари юқори кўрсаткичга эришди | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚўстанай вилояти деҳқонлари юқори кўрсаткичга эришди\nҚўстанай вилоятининг ҳосил учун курашда юқори кўрсаткичларга эришган “Ўлжа агро” ғаллакорлик холдинги миришкорлари қишлоқ хўжалиги ходимлари кунига бағишланган тантанали йиғилишдан миллионер бўлиб қайтди.\nЖорий йилда, ҳаддан ташқари қурғоқчилик кузатилганига қарамай, ушбу корхона жамоаси 280 минг тоннадан зиёд буғдой етиштиришга муваффақ бўлди.\nБу эса вилоятда етиштирилган ҳосилнинг ўндан бир қисми, дегани. Муваффақиятга, асосан, янги технологиялар туфайли эришилди.\nАЛЕКСЕЙ ЕРИН, «ЎЛЖА АГРО» МЧБ АГРОБЎЛИМИ БОШЛИҒИ ВАЗИФАСИНИ БАЖАРУВЧИ:\n- Бизда гектарига 37 центнердан буғдой ҳосили олганлар бор. Об-ҳаво шароити – ўз йўлига, аммо биз аввало униб чиқиш меъёрига мослиги, уруғ чуқур экилгани, бўш қолдирилган ерларга ишлов масаласига эътибор қаратдик.\nҚурғоқчиликка қарамай, холдинг далаларида ўртача ҳосилдорлик гектаридан 14 центнерни ташкил қилди ва вилоят кўрсаткичларидан деярли 2 марта ортди.\nАЙДАРБЕК ХЎЖАНАЗАРОВ, «ЎЛЖА АГРО» БОШ ДИРЕКТОРИ:\n- Холдингимиз ўтган йилгидан ҳам юқори самарага ниманинг ҳисобига эришди? Агротехнологиялар – муваффақият гарови. Шунингдек, касбни ҳам севиш зарур. Самарадорлик, тиришқоқлик билан ишлаш лозим. Чунки қишлоқ хўжалиги қўл қовуштириб турганларни ёқтирмайди.\nКомпанияда одамларга эътибор ўзгача. Бу ерда деҳқончилик ҳам нуфузли, ҳам фахрли касб, дейишади. Ишлаб чиқариш илғорлари медаллар, ёрлиқлар ва салмоқли мукофотлар билан рағбатлантирилади. Жорий йилда хўжаликда 400 нафардан ортиқ одам юқори кўрсаткичга эришди.\nУлар қаторида оилавий династия ва бутун бошли бригадалар бор. Улардан бирига Алексей Байназаров раҳбарлик қилади. Миллион тенгелик мукофотдан ташқари, Банновкадан келган механизаторлар илғорлар байроғини олиб кетди. Улар кўрсаткичлар бўйича илғорликни қўлга киритди.\nАЛЕКСЕЙ БАЙНАЗАРОВ, «ЎЛЖА АЛТИН ИНВЕСТ» МЧБ ДИРЕКТОРИ ЎРИНБОСАРИ:\n- Ўтган йили дам олган далалардан биз яхшигина ҳосил олдик. Буғдой, арпадан 35 центнердан хирмон кўтарилди. Янги навларни жорий этиш ҳам муваффақиятимизга хизмат қилди.\nСўнгги йилда «Ўлжа Агро» компаниялар гуруҳида маош миқдори 30 фоизга кўтарилди. Мавсум якунларига кўра, илғор ходимлар маошига яна 20 фоизлик қўшимча тўланди.\nЕвроосиё Тараққиёт Банки Қозоғистон иқтисодиёти ўсишини прогноз қилди


Абу Умар Ҳафс Кеший « Ўзбекистон Халқ Ҳаракати\n15 April 2020 - 10:22\nҲадис илми ривожида Кеш воҳасидан етишиб чиққан олимларнинг ўрни беқиёсдир. Мана шундай олимлардан бири Абу Умар Ҳафс ибн Абу Ҳафс Кеший (айрим араб манбаларида Киссий) Ғазнаёнийдир. Унинг туғилган ва вафот этган йиллари ҳақида аниқ маълумот йўқ. Тарихчи олим Абу Саъд Самъоний “Ал-ансоб” (“Насабнома”) китобида Ҳафс ибн Абу Ҳафс Ғазнаёний ҳижрий 300 йилдан олдинроқ юз ёшда бўлганини, шогирдларига ҳадис айтганини қайд этади. Бундан Ғазнаёний милодий IX–X асрларда яшагани маълум бўлади.\nОлим Ғазнаён қишлоғида туғилган, шу сабабли исмига “Ғазнаёний” нисбаси ҳам қўшилади. Ҳозирги Кеш ҳудудида Ғазнаён номидаги қишлоқ ёки бирор жой учрамаса-да, барча манбаларда Имом Абу Умар Ҳафс ибн Абу Ҳафс Ғазнаёнийнинг туғилиб ўсган жойи Кеш воҳаси экани қайд этилган. Бу номдаги қишлоқлар Ҳирот ва Хоразм воҳаларида ҳам бўлган. Лекин Кеш воҳасидаги Ғазнаён қишлоғидан чиққан олимлар Ғазнаёний нисбасига Кеший нисбасини ҳам қўшганлар.\nАбу Умар Ҳафс Ғазнаёний ўз даврининг йирик муҳаддислари – Яҳё ибн Абдулғаффор, Абу Саид ибн Ато Журжоний, Абу Иброҳим Исҳоқ Кеший Самарқандийдан ҳадис илмини ўрганган ва улардан бир қанча ҳадислар ривоят қилган. Олимнинг ўзидан эса шогирдлари Абдуллоҳ ибн Муҳаммад Шоҳ Самарқандий ва Исо ибн Ҳусайн Касбавий ҳадис ривоят қилган.\nТарихчи Самъоний маълумотларига кўра, Ғазнаёний умрининг сўнгги йилларини Самарқандда шогирдларига ҳадис айтиш билан ўтказган.\nИмом Бухорий халқаро маркази ҳадисшунослик бўлими мутахассиси\n“Ислом нури” газетаси, 2012 йил, 10-сон.


АҚШда чиқадиган The Birmingham News нашрининг ёзишича, 26 апрел куни федерал судя Қодиров иши бўйича ҳукм чиқаришни 13 июлга кўчириш ҳақида қарор чиқарган. Аслида маҳкама эшитувлари 17 майга белгиланганди, бироқ, маълум бўлишича, 22 ёшли Улуғбек Қодировнинг адвокати Ланс Белл эшитувдаги нутқида фикрини ишлатиш учун эксперт топиш мақсадида суддан кўпроқ вақт сўраган.\nЖорий йилнинг 10 феврал куни АҚШнинг Алабама штатидаги Бирмингем округи судида Улуғбек Қодиров Ўзбекистон Исломий Ҳаракати номидан ҳаракат қилаяпман, деб ўйлаганини ва ўзини “амир” деб таништирган шахс билан Интернет орқали мулоқотда бўлиб келганини эътироф этган эди.\nУ мазкур маҳкама чоғида АҚШ президентини ўлдиришга таҳдид қилганлик, ноқонуний қуролга эга бўлганлик ва террорчиларга моддий ёрдам кўрсатганлик моддалари бўйича айбини тан олганди. Ўша судда Қодировнинг тергов билан ҳамкорлик қилгани инобатга олинган ҳолда унга нисбатан илгари сурилган президент Обама ҳаётига таҳдид қилиш билан боғлиқ бошқа тўртта айблов олиб ташланганди.\nУлуғбек Қодиров 2011 йил 13 июлида Алабама штатининг Бирмингем шаҳри яқинидаги мотелда ўзини қуроллар сотувчи деб танитган махфий хизмат агентидан қурол сотиб олаётган пайтда ҳибсга олинган эди.\nАгар суд ҳукми билан Қодиров юқорида келтирилган моддалар бўйича айбдор деб топилса, у 30 йиллик қамоқ жазосига ҳукм қилиниши ва 750 минг доллар жаримага тортилиши мумкин.\nАдвокат Ланс Белл иддаосича, Улуғбек Қодиров айбига иқрор бўлиш орқали умрбод қамоқ жазосидан қутилиб қолган.\nАдвокат Беллга кўра, Қодиров жазо муддатини ўтаганидан сўнг ватанига депортация қилинади.\nУлуғбек Қодиров 2009 йилда талабалик визаси билан АҚШга келган.\n2010 йил апрелига қадар бирорта ҳам ўқув юртида қайддан ўтмаганлиги боис Қодировнинг визаси ўз кучини йўқотган ва у Қўшма Штатларда ноқонуний яшаб келган.\nУлуғбек Қодиров террорчиликка оид айбловлар билан АҚШда қўлга олинган ягона ўзбекистонлик эмас.\nМаълум бўлишича, АҚШдан сиёсий бошпана олган Мухторов Исломий жиҳод иттифоқига аъзоликда гумон қилинган ва узоқ вақт давомида Федерал тергов бюроси кузатувида. Тергов материалларида айтилишича, оиласи билан Колорадо штатининг Аврора шаҳрида яшаб келган Мухторов Туркияга террорчилик ҳуружини уюштиргани кетаётган пайтда самолётдан тушириб қолдирилган.


Янгиликлар ва эълонлар ( Барча янгиликлар)\nСавол: Баданимда 40 дан зиёд хар хил катталикдаги липома безлари бор шу липомаларни жаррохлик. Килмасдан даволаш йуллари борми бор булса кайси касалхонада номеримга телфон килиб айтсангиз жавоб учун олдиндан рахмат.\nЖавоб: Йўқ уларни жаррохлик йўли билан даволаш керак. Бош врачнинг даволаш ишлари бўйича ўринбосари Ш.И.Бабакаланов\nБизнинг янги сайтимиз сизга ёктими?\nФуқароларнинг мурожаатлари (17)\nМарказнинг мажбуриятлари Юкори малакали ва ихтисослашган тиббий хизматга мухтож беморларга стандартларга мувофик тиббий ёрдам курсатиш. Ахолига катьиян тасдикланган тариф асосида юкори малакали ихтисослашган тиббий ёрдам курсатиш. Имтиёзга эга булган беморларга бепул юкори малакали ихтисослашган тиббий ёрдам курсатиш. Марказда ходимларнинг доимий равишда малакасини ошириб бориш. Марказ ходимларига ишни ташкил килишни ва хак тулашни, техника хавфсизлигини, ижтимоий таъминот ва максадли ижтимоий химоялашни конунга мувофик кафолатлаш. Бюджет ва бошка манбалар хисобига Мар...\nБулимлар ( Барча булимлар)\nТашаккурномалар ( Батафсил)\nМен Қодиров Турсунпулат 25 майдан 3 июнгача Гемотология бўлимида 10 кун давомида даволандим. Врач Абдиев Каттабек Махмадовичга ва у ердаги хамширалар кичик тиббий ходимларга чуқур миннатдорчилигимни билдираман. 4-июндан 17 июнгача Жаррохлик бўлимида даволандим. Бўлим бошлиғи Ш.бабакалонов , даволовчи врач Абдуллаев Дилшод ва бошқа барча ходимларга ўз миннатдорчилигимни билди�...\nДунёда инсоннинг соғлигидан муҳимроқ, азизроқ, қимматлироқ нарса бўлмаса керак. Одамлар бир-бири билан саломлашганда соғ-саломатмисиз, болаларингиз яхшими деб сўрашади. Болаларнинг борлиги, уларнинг соғлиги айниқса оналар учун ҳамма нарсадан устун туради. Айтмоқчиманки, мен бир она сифатида аввало Сиз, ҳамда с�...\nСтатистика ( Батафсил)\n01.01.2019 1) 13893 2) 11016 Кабул бўлими 1) мурожаат килган беморлар 2) стационарга еткизилган беморлар\n01.01.2019 2726126 Лаборатория булими иш фаолияти: Тахлиллар сони\nФотогалерея ( Барча расмлар)


Fevral 2020 – ВОҲА\nИШТИРОКЧИЛИКДА СОДИР ЭТИЛГАН ЖИНОЯТЛАР УЧУН ЖАВОБГАРЛИК\n28.02.2020 28.02.2020 Voha gazetasi0 comment\nБугунги кунда юртимиз, ривожланишнинг янги поғонасига кўтарилмоқда. Бунга асосий сабаб, Президентимиз Шавкат Мирзиёев томонидан 2017-2021 йилларга мўлжалланган “Ўзбекистон Республикасини ривожлантиришнинг 5 та устувор йўналишлари буйича харакатлар стратегияси”нинг қабул қилинганлиги бўлди. Айнан бу стратегиянинг иккинчи йўналиши қонун устуворлиги ва суд ҳуқуқ тизимини янада такомиллаштиришга қаратилган. Барча соҳаларда бўлгани каби Ички Ишлар Вазирлиги тизимида ҳам туб ислоҳотлар амалга оширилмоқда. Ўзбекистон Республикаси Президенти Шавкат Мирзиёев раислигида ички ишлар органлари фаолияти ва тизимидаги муаммо ва камчиликлар, келажакда қилиниши керак бўлган ишларга бағишланган видеоселектор йиғилишида “Ички ишлар органлари шундай ишлаши керакки, токи халқ давлатдан рози…\n28.02.2020 Voha gazetasi0 comment\n2020/2021 ўқув йилидан абитуриентлар педагогика соҳасининг тегишли таълим йўналишларида касбий (ижодий) имтиҳонлар билан бирга мажбурий учта фандан тест синовларини топширади Ўзбекистон Республикаси Президентининг 2020 йил 27 февралда “Педагогик таълим соҳасини янада ривожлантириш чора-тадбирлари тўғрисида”ги ПҚ–4623-сонли қарори қабул қилинди. Қарор билан, педагогик фаолиятда умумтаълим фанлари муҳим ўрин тутишини инобатга олган ҳолда алоҳида иқтидор талаб этиладиган педагогика таълим соҳасининг бакалавриат таълим йўналишларига ўқишга қабул қилиш учун касбий (ижодий) имтиҳонлар билан биргаликда мажбурий учта – она тили (ўзбек, рус ёки қорақалпоқ тили), математика ва Ўзбекистон тарихи фанлари бўйича тест синовлари топшириш тартиби жорий…\nҚўшнилар ўзаро бир-бирини ҳақорат қилиши оғир оқибатларга олиб келди\n27.02.2020 27.02.2020 Voha gazetasi0 comment\nҚорақалпоғистон. 2020 йилнинг 25 февраль куни тахминан соат 11:00 ларда Беруний туманидаги “Тинчлик” овулида 28 ёшли Г.Б. ва унинг қайнонаси 56 ёшли Г.Ш. қўшниси 36 ёшли Х.Д. билан ўзаро бир-бирларини ҳақорат қилиб жанжаллашиб, жанжал вақтида, Х.Д.нинг эри 39 ёшли И.С. хотинини ёнини олиш мақсадида, қўшниси Г.Б.нинг бош қисмига кетмон билан уриб унга тан жароҳати етказган, натижада Г.Б. шифохонага мурожаат қилган. Мазкур ҳолат юзасидан Беруний тумани ИИБ ҳузуридаги Тергов бўлими томонидан Ўзбекистон Республикаси Жиноят кодексининг 104-моддаси 1-қисми (қасддан баданга оғир шикаст етказиш) билан жиноят иши қўзғатилган. Ҳозирда дастлабки тергов ҳаракатлари давом…\nОНАЖОНИМ Она улуғдир, она муқаддас\n27.02.2020 Voha gazetasi0 comment\nОна улуғдир, она муқаддас Уни ҳурмат қил, эй фарзанди азиз Ким бор оналарга қилмаган ҳавас Оналарга фақат таъзим жоиз. Онангга баландлама овозинг Хизматинг баҳола холисона У сенинг тўрт фасл, баҳор ва ёзинг Кўкларга кўтарган ҳам сени она. Онажоним, меҳрибоним, мунисим Йўлчи юлдузимсиз келажак томон Сиз-тилим ва дилим, Сиз кўрар кўзим Сиз билан бахтлидур бизнинг хонадон. Тошпўлатова Мунавара Алишер қизи, Косон туманидаги 5-мактабнинг 5-синф ўқувчиси.\nДАДАЖОНИМГА Қалбимизнинг тўрида Сиздек азиз дадам бор\nҚалбимизнинг тўрида Сиздек азиз дадам бор Сиздек азиз инсоннинг фарзандимиз дадажон Сиз билан биз ҳамиша фахрланиб юрамиз Сиздек азиз инсоннинг фарзандимиз дадажон Сизни биз ҳамиша тушимизда кўрамиз Сиздек азаз инсоннинг фарзандимиз дадажон Берган ўгитларингизни унутмаймиз ҳеч қачон Ишончингиз оқлаймиз она ватан олдида. Муҳаммадиева Шаҳноза.\nАҚШнинг Висконсин штатидаги Милуоки шаҳрида номаълум шахс Molson Coors пиво ишлаб чиқарувчи компаниясининг офисига қарата ўт очди. Milwaukee Journal Sentinel маълумотларига кўра, камида етти киши отишма қурбони бўлган. Отишма бинонинг иккинчи қаватида бўлиб ўтди, компания раҳбарияти ходимларга, электрон почта орқали хавфсиз жой топиб, у ерда қолиш илтимос қилинган хат юборди. Молсон Cоорс ходимларидан бири ҳамкасблари билан яшириниб, эрига хат ёзган. Бинони ўт ўчириш, тез ёрдам машиналари ва полиция ўраб олган. Милуоки мэри Том Барретт воқеа жойига етиб келди. TMJ4 маълумотларига кўра, яқин атрофда бошқа, хусусан, Harley-Davidson каби компанияларнинг офислари жойлашган.…\nЁш қизни Таиландга фоҳишалик мақсадида сотмоқчи бўлган аёл қўлга олинди\nСамарқанд вилояти ИИБ тезкор ходимлари томонидан ўтказилган тадбир давомида ёш қизни Таиландга фоҳишалик мақсадида сотмоқчи бўлган аёл қўлга олинди. Бу ҳақида Самарқанд вилояти ИИБ Ахборот хизмати хабар бермоқда. Аниқ маълумотларга кўра, тадбир давомида Оқдарё тумани, Даҳбед шаҳарчасида яшовчи, 1963 йилда туғилган А.Ю. исмли аёл Қўшработ тумани «Мингтепа» маҳалласида яшовчи, 1996 йилда туғилган А.Ж.ни Таиландга юбориш ва ундан фоҳишаликда фойдаланишни мақсад қилади. Бунинг учун А.А. исмли аёлдан 1.000 АҚШ доллари миқдоридаги пулларни олаётган вақтида ашёвий далиллар билан ушланган. “Мазкур ҳолат юзасидан Самарқанд тумани ИИБ ҳузуридаги Тергов бўлинмаси томонидан А.Ю.га нисбатан Жиноят…\n“Халқаро шартномани тасдиқлаш тўғрисида” Президент қарори (ПҚ-4619-сон, 26.02.2020 й.) қабул қилинди. Қарор билан Шанхай ҳамкорлик ташкилотига аъзо давлатлар ҳукуматлари ўртасида оммавий ахборот воситалари соҳасида ҳамкорлик тўғрисидаги битим тасдиқланди. Мазкур битим 2019 йил 14 июнь куни Бишкек шаҳрида Шанхай ҳамкорлик ташкилотига аъзо давлатлар раҳбарларининг кенгаши йиғилишида имзоланган. Президент Администрацияси ҳузуридаги Ахборот ва оммавий коммуникациялар агентлиги ушбу халқаро шартномани амалга ошириш юзасидан масъул ваколатли орган этиб белгиланди.\nЕвропа чемпионлар лигасининг нимчорак финал босқичи доирасида бўлиб ўтган «Реал» – «Манчестер Сити» учрашуви статистикаси билан таништириб ўтамиз. «Реал» – «Манчестер Сити» – 1:2. Тўп назорати: 50% — 50% Зарбалар: 9 — 16 Аниқ зарбалар: 3 — 8 Ноаниқ зарбалар: 4 — 5 Тўсилган зарбалар: 2 — 3 Жарима зарбалари: 9 — 12 Бурчак зарбалари: 1 — 4 Офсайдлар: 0 — 0 Тўпни ён чизиқдан ташлаб бериш: 13 — 15 Сэйвлар: 6 — 2 Қоидабузарликлар: 13 — 10 Қизил карточка: 1 — 0 Сариқ карточка: 2 — 1 Узатмалар: 592…


Ўргимчак тушган сувдан фойдаланиш, таҳорат олиш жоизми?, Баъзилар уни ишлатиб бўлмайди, васваса бўлиб жонига қасд қилади дейишади. Шу тўғрими? - HIDOYAT.UZ\nАсосий саҳифа FAQ Ўргимчак тушган сувдан фойдаланиш, таҳорат олиш жоизми?, Баъзилар уни ишлатиб бўлмайди, васваса бўлиб жонига қасд қилади дейишади. Шу тўғрими?\nЧоп этилди Fevral 20, 2019 Ўргимчак тушган сувдан фойдаланиш, таҳорат олиш жоизми?, Баъзилар уни ишлатиб бўлмайди, васваса бўлиб жонига қасд қилади дейишади. Шу тўғрими?da fikr bildirishni o'chirish


ТОШПУЛАТ РАХМАТУЛЛАЕВ СОГДИАНА: Жасоратли замондошимиз Нўъмон Маҳмудов – 70 ёшда\nНўъмон Маҳмудов маданиятимиз ва маърифатимиз ривожига катта ҳисса қўшди. Аммо унинг энг масъулиятли лаҳзада ягона тўғри қарор қабул қилганлиги, қўрқмасдан вилоят ҳокимининг ноқонуний қарорига қарши чиққанлиги жасорат намунаси бўлиб қолади. У кўп ўтмай эгаллаб турган лавозимидан кетишга мажбур бўлганлигига қарамай, ўз номини сақлаб қолди. Аниқроғи, ўз номи билан бирга Садриддин Айний уй-музейини ҳам сақлаб қолди.\n2009 йилнинг 26 августида Самарқанд вилоятининг ўша вақтдаги ҳокими Маҳмудовга Садриддин Айний уй-музейидан барча экспонатларни олиб чиқиб кетишни буюради ва музей бузилишини айтади. Маҳмудов бунга жавобан бундай буйруқни бажаролмаслигини таъкидлайди. Тезлик билан бундай ноқонуний нохуш хабар зиёлилир орасида тарқалади ва ҳукуматгача етиб боради. Музей биноси сақланиб қолинади.\nЭнди қискача Нўъмон Маҳмудовнинг ҳаёт йўли ҳақида сўз юритсак. У 1949 йилнинг 5 майида Самарқанд шаҳридаги Мулло Қаландар маҳалласида зиёли оиласида таваллуд топди. 1966 йилда Садриддин Айний номидаги 22- ўрта мактабни олтин медаль билан битириб, Самарқанд давлат университетининг тарих факультетига ўқишга кирди. У 20 йил давомида турли вазифаларда, жумладан раҳбарлик лавозимларда ишлайди.\n1993 йилнинг сентябридан Н.Маҳмудов Самарқанд давлат бирлашгн тарихий-меъморчилик ва бадиий музей-қўриқхонасида бош директор вазифасида ўз фаолиятини бошлайди. У музей-қўриқхонада ишга келган пайтда ушбу муассаса олдида катта муаммоларни ечиш, молиявий аҳволни яхшилаш ва бошқа ташкилий масалаларни ҳал этиш вазифалари турар эди. Чунки шўро тузумини барҳам топиши билан кўпгина музей экспозициялари ҳали эски тизим ғоялари асосида тузилганлигича қолиб кетган эди. Бундан ташқари, мустақилликдан сўнг маданий меросимизга бўлган муносабат тубдан ўзгарганлиги боис уни миллий ғоямизга мос равишда талқин этишдек масъулиятли вазифа турар эди.\nЎша вақтда Ўзбекистон маданияти тарихи давлат музейининг катта майдони фойдаланмасдан бўш ётарди. Н.Маҳмудов ташаббус кўрсатиб, бинонинг бўш майдонида мамлакатимиз маданияти тарихи билан боғлиқ кўргазмалар ташкил этилди.\nН.Маҳмудовнинг бевосита раҳбарлигида Самарқандда 1995 йилда таниқли тожик ёзувчиси Фотеҳ Ниёзий яшаган Ўзбекистон кўчасидаги уйда унинг уй-музейи, 1996 йилда Алишер Навоий музейи, 1998 йилда Саидризо Ализода уй-музейи ташкил этилди. 1998 йилда Садриддин Айний уй-музейи қайта таъмирланиб, янги экспозиция ташкил этилди. Бундан ташқари, вилоятдаги музей-қўриқхона тизимидаги музейлар экспозициялари қайтадан янги даврга мослаштириб яратилди. Уинг раҳбарлик даврида музей-қўриқхона фаолиятида кўргазмалар ташкил этиш янгича тус олди ва фаоллашди. 1999-2009 йиллар давомида турли мавзуларда республикамизда ва хорижий давлатларда 200дан зиёд кўргазма ташкил этилди. Бунга 1998 йилда Францияинг Лион шаҳрида, 1999 йилда АҚШнинг Пенсильвания штатида, 2000 йилда Германиянинг Ганновер шаҳрида ўтказилган кўргазмалар мисол бўла олади.\nҲар бир объект ҳақида маълумот берувчи буклет, йўлкўрсаткич, каталог, тақвимлар нашр этиш ишлари йўлга қўйилди ва бу нашрларда Н.Маҳмудов бевосита муаллиф сифатида ҳам иштирок этди.\nСамарқанд музей-қўриқхонасида тўпланган илғор тажрибаларни бутун республика музейларида қўллаш мақсадида музей-қўриқхона базасида хорижий мутахассислар иштирокида халқаро ва республика миқёсидаги илмий анжуманлар, семинарлар ташкил қилинди. “Ўзбекистон музейлари янги иқтисодий муҳитда” (2000 йил), “Музей ишларида ахборот технологиясидан фойдаланиш” (2003), “Музей педагогикаси” (2007), “Музейларни бошқариш” (2009) мавзуларида ташкил этилган халкаро тадбирлар шулар жумласидандир.\nН.Маҳмудов доимо мозийга қараб иш кўришга ҳаракат қилиб келди, ўтмишда ўтган алломалардан илҳомланди, куч-қувват олди. Шу боис у тарихда улкан из қолдирган шоир, ёзувчи, олимлар ҳаёти ва ижодини ўрганди, мақолалар тайёрлади ва маҳаллий нашрларда, тўпламларда эълон қилиб, бошқаларни ҳам улар билан таништирди.\nБиз юбилей баҳона дўстимизнинг пурмазмун ва серқирра ҳаётидан айрим лавҳаларни тилга олиб ўтдик. Уни таниган ва билган ёру биродарлари номидан дўстимизга узоқ умр, оилавий бахт ва ижод завқидан доимо баҳраманд бўлиб юришини тилаб қоламиз.


19 октябрь, 2019, 18:48 936\nЧемпионларнинг ғалабали серияси бу тур ҳам давом этди.\nХабарингиз бор бугун Суперлиганинг 22-турида “Пахтакор” Самарқандда “Динамо” меҳмони бўлди ва 4:1 ҳисобида ғалаба қозонди. Учрашувдан сўнг “шерлар” устози Шота Арвеладзе ўзининг ўйин ҳақидаги фикрларини билдириб ўтди.\n- Терма жамоа ўйинидан кейин суръатга қайтиш осон эмас. Лекин йигитлар чиройли футбол намойиш қилишди. Ўзаро тушуниш мавсум охирида катта аҳамиятга эга. Биринчи тўп қўйиб юбордик ва бунга биринчи бўлимнинг ўзида муносиб жавоб қайтардик. Чиройли ҳужумлар ташкил қилиб, танаффусга қадар муҳим голларни урдик. Биз қаердан иштиёқ оляпмиз? Футболчилар ўзи ўйнаётган клуб, чемпионат ва ишқибозларни ҳурмат қилишлари лозим. Улар футбол сабабли пул топишади. Рақиб эса биринчи даврада катта ишонч билан ўйнаганди.\nСуперлигани савияси олдинам йӯғеди енди вапши тушипкетти\nСупер лига савиясига арвеладзе ухшаганлар сабаб пастлаб кетди\nКурамиз Арвеладзе ОЧЛсида нималарга кодирлигини. Пахтакорнинг кучи каергача етиб бораркан. Омад.\nШота Арвеладзе: Машарипов даҳшатли кўрсаткич қайд этмоқда


17:55 13.10.2020 (Янгиланган 10:06 14.10.2020)\nҚорабоғ можаросининг урушга айланиб кетишига Арманистон ва Озарбайжоннинг ички сиёсати сабаб бўлган.\nТОШКЕНТ ,13 окт — Sputnik, Антон Лисицын. Арманистон ва Озарбайжон Москвада ўт очишни тўхтатиш ҳақидаги шартномани имзолашганидан сўнг ҳам Қорабоғда ўқ овози тинмаяпти. Тинчликни бузгани учун жавобгарликни Ереван билан Боку бир бирига тўнкамоқда. Иккала томондан ҳам қурбонлар бўлмоқда ва шу билан бирга тинчлик музокалари ҳам олиб борилмоқда. Озарбайжон ва Арманистон дипломатик ўйинлари ҳақида РИА Новости мухбири.\nТоғли Қорабоғда 12 октябрдан жанговар ҳаракатлар янги куч билан қайтадан бошланиб кетди. Озарбайжон армияси зарбалар беришни бошлади, деди тан олинмаган Тоғли-Қорабоғ республикаси президенти вакили Ваграм Погосян.\n“Арманистон армияси ўзидан бир неча бор кучли турк-озарбайжон кучлари билан оғир жанглар олиб бормоқда. уларга Туркия ҳаво кучлари, разведкаси, ёлланма жангарилари ва террорчилар ёрдам бермоқда”, - деб хабар тарқатди Арманистон Мудофаа вазири матбуот котиби Арцрун Ованнисян.\n“Йўқотган ҳудудларни қайтариш учун Арманистон қуролли кучлари, ўт очишни тўхтатиш ҳақидаги келишувларга қарамасдан кичик гуруҳлар ёрдамида бир неча бор Озарбайжон армияси позицияларига ҳужум қилишга уринмоқда”, - деб хабар қилди Озарбайжон мудофаа вазирлиги.\nШунингдек Озарбайжон кучлари Гудрут шаҳрини қўлга киритишган. Арманистон эса бу шаҳарга штурмлар энди бошланди, деб дезинформация тарқатмоқда, - деб хабар қилмоқда Боку.\nДипломатия кучи етмади\nЖумадан шанбага ўтар кечаси 10 соат давом этган музокаралардан сўнг Москва Арманистон ва Озарбайжон ўт очишни бас қилиш ҳақида шартнома имзолашди. Сергей Лавров айтишига қараганда ушбу келишувга эришишда Россия президенти Владимир Путин, Озарбайжон президенти Илҳом Алиев ва Арманистон бош вазири Никола Пашинянлар катта ҳисса қўшган.\nУшбу шартномада томонлар 10 октябр соат 12:00 дан бошлаб ўт очишни тўхтатишга, гуманитар мақсадларда асирлар билан алмашишга ва Халқаро Қизил Хоч жамияти қоидаларига асосан қурбонлар таналарини олиб кетишга келишиб олишган. Жангларни тўхтатиш шартлари кейинроқ муҳокама қилиниши керак эди.\nМосква музокаралари натижалари ОБСЕ бошчилигидаги Минск гуруҳи келишувидан кўра каттароқ муваффақият қозонди, деб хулоса қилди озарбайжонлик сиёсатчи эксперт Ахмед Алили.\n“ОБСЕ Минскка фақат Озарбайжон ТИВ раҳбари Джейхун Байрамовни олиб келган бўлса, Москва иккала вазирни ҳам музокаралар столига ўтқаза олди ва Минскдан инициативани олиб қўйди”, - деди Алили.\nСиёсатчи, музокаралар жуда узоқ давом этганига ишора қилган ҳолда, Москванинг ушбу ўртакашлиги осон кечмаганини ҳам қайд этди.\nТоғли Форабоғда можаро бошланганидан буён Боку ва Ереван бир-бирини уруш бошлашда айблаб келишмоқда.\nРоссиялик сиёсатчи Армен Асириян фикрига кўра, Ереваннинг музокаралардаги позициясига ички сиёсат ҳам таъсир қилмоқда. Бугунги бош вазир ҳукумат тепасига келганидан сўнг Арманистон жамияти ичида можаролар кескинлашди.\n“Пашиняннинг рақибларининг аксарияти уруш бошланганидан сўнг уни танқид қилмай қўйишди. Буни ўзига хос Тайм-аут дейиш мумкин, лекин айримлар танқид қилишда давом этишмоқда.\nОзарбайжон раҳбари Алиев эса, ички жамоатчиликнинг ва ташқи кучларнинг агрессив босимига дуч келмоқда.\nҚорабоғ можаросида иштирок этаётган ташқи кучлар эса ҳозир дипломатик ўйинлар учун “катта эшик” очилганини ҳис қилишмоқда. Туркия ушбу имкониятдан максимал даражада фойдаланиб қолишни истайди”, деб хулоса қилди Асириян.\nЯна бир россиялик Кавказ ҳудуди бўйича мутахассис Нурали Гасымов фикрига кўра Қорабоғда ҳозир фаол жанглар бўлаётгани йўқ. Иккала томон ҳам ўз жойидан туриб ўқ узмоқда. Жанглар ҳақидаги хабарлар эса иккала томон учун ҳам музокараларда янада яхшироқ позиция эгаллаш мақсадида тарқатилмоқда. Ҳақиқат - 3-4 кунда маълум бўлади.\n“Лекин, Гадрут ҳақидаги хабарларга ишонса бўлади. Бу Қорабоғнинг муҳим стратегик нуқтасидир. У ердан туриб Шуша ва Хўжавенд аҳоли пунктлари йўлларини назорат қилса бўлади. Ким Гадрутни қўлга киритса у бутун Физулин тумани устидан назоратни ва оператив имкониятларни қўлга киритади”, - дейди Гасымов\nҚорабоғ можароси олдида дипломатиянинг кучсизлиги ва унинг урушга айланиб кетишига сабаб, бу - иккала давлатнинг ички сиёсатидир. Озарбайжон учун ҳам Арманистон учун ҳам Қорабоғ - қопқонга айланди. Ушбу можарода рақиб томонга бироз бўлсада бўш келиш – республикалар аҳолиси томонидан кескин кутиб олинади. Бунда ҳар бир раҳбарга “сотқин” ёки “душман” деган ном олиш жуда осон.\nАлиев Озарбайжоннинг биринчи президентлари - Эльчибей ва Муталибовларнинг тақдирини жуда яхши билади. Улар Қорабоғ можаросидаги мағлубияти учун ўз курсиларидан маҳрум бўлишган эди. Бу ўринда иқтисодий муаммолар ҳам Қорабоғ муаммосидек муҳим аҳамиятга эга бўлмаган, - дейди мутахассис.\nШу сабабли Москвадаги музокаралардан олдин Алиев Қорабоғда энди вазият ўзгарди, деб эълон қилган эди.\n“Мен статус квони ўзгартирдим. У ерда жанг майдонида. Статус-кво энди йўқ”, - деди Озарбайжон президенти ўз фуқароларига қараб.\nАлиев учун бу ички курашдаги бир неча йилардан бери ҳал қилинмаган муаммонинг ечими, ўзига хос ғалабадир, - дейди Гасымов.\nПашинян бўлса, ўз фуқароларидан кўплаб танқидларни эшитишга мажбур, чунки у ҳукумат бошига келганидан сўнг Қорабоғ борасида кўплаб ваъдалар берган эди. Хусусан, у тинчлик шартномаларида камида 3 томон – Ереван, Боку ва Степанакерт иштирокида тузилиши керак, деган эди. (Бунинг учун Степанакерт бошқалар томонидан тан олинган қандайдир расмий мақомга эга бўлиши керак). Лекин ҳозирги шартномада фақат Арманистон ва Озарбайжон иштирок этган.\nБундай катта ваъдаларни Пашинян Арманистон ички сиёсатида муҳим ролга эга бўлган қорабоғликлар кланининг хайрихоҳлигини олиш мақсадида берган.\nБоку эса бундай қарашлардан йироқ. Улар музокаралар форматини ўзгартиришни истммайди. 1998 йилдаги музокараларда Арманистон томонидан Роберт Кочарян иштирок этган эди. келиб чиқиши қорабоғлик бўлган ушбу сиёсатчи ўша вақтда барча томонга маъқул эди.\nЭнди муаммо ечимини томонлар Минск гуруҳи музокаралари доирасида топишга ҳаркат қилишса керак.


Туризм – муҳим стратегик соҳа\nЎзбекистонда ривожланиб бораётган соҳалардан бири бу – туризмдир. Соҳанинг ривожида Президентимизнинг 2019 йил 5 январда имзоланган “Ўзбекистон Республикасида туризмни жадал ривожлантиришга оид қўшимча чора-тадбирлар тўғрисида”ги ҳамда 2019 йил 13 августда имзоланган “Ўзбекистон Республикасида туризм соҳасини янада ривожлантириш чора-тадбирлари тўғрисида”ги Фармонларининг аҳамияти катта.\nБугун, 29 ноябрь, якшанба куни Президент фармонида белгиланган вазифалар ижросини таъминлаш, шунингдек, сайёҳларга яратилган шарт-шароитларни ўрганиш мақсадида Тошкент вилояти туризмни ривожлантириш департаменти ходимлари департамент директори Искандар Хатамов бошчилигида Зангиота зиёратгоҳига боришди.\nДепартамент ходимлари зиёратгоҳга келиб-кетувчилар учун яратилган қулайликлар билан танишишди.\n– Туризмнинг тез ривожланиб бораётган йўналишларидан бири бу – зиёрат туризми ҳисобланади. Зангиота зиёратгоҳидек муқаддас масканнинг айнан бизнинг вилоятимизда жойлашгани бизга катта фаҳр билан биргаликда, улкан масъулият ҳам юклайди. Негаки, зиёратчиларнинг сони йилдан-йилга ошиб боряпти, шунга яраша зиёратгоҳда кенг қулайликлар яратишимиз керак, – дейди Тошкент вилояти туризмни ривожлантириш департаменти директори Искандар Хатамов.\nМамлакатимизга келаётган сайёҳларнинг сони ўсиб бораётгани, Ўзбекистонда туризм ривожланаётганидан дарак беради. Статистика маълумотларига кўра, 2019 йил давомида Ўзбекистонга 6 748 500 нафар сайёҳ ташриф буюрган, 2018 йилда эса бу кўрсаткич 5 346 200 кишини ташкил қилган. Шу каби Тошкент вилояти ҳам кўп сайёҳ ташриф буюрувчи вилоят ҳисобланади.\nДепартамент ходимлари зиёратгоҳда ош дамлаб, дастурхон тузашди ва вилоятнинг туризм соҳаси бўйича келгуси режаларини муҳокама қилишди.